
Peter Mikloš 

Rada Fondu výtvarných umení udelila 
Cenu FVU za významný prínos v oblasti 
výtvarného umenia akad. soch. Eve 
Fischerovej a za významný prínos 
v oblasti architektúry Ing. arch. Petrovi 
Brtkovi. Peter Brtko sa tak stal prvým 
architektom - laureátom Ceny FVU. 



Veronika Kvardová 

Ako pútavo a efektívne šíriť informácie 
o bývalej smaltovni v Petržalke? Mladí 
nadšenci podporujúci záchranu tohto 
industriálneho areálu rozpracovali 
proces spoznávania smaltovne pomocou 
fotosútäže. 



Igor Thurzo 



Viaceré naše mestá prežili v druhej 
polovici 20. storočia búranie dovtedy 
dochovanej, zavše i hodnotnej historickej 
zástavby. Osobitným príkladom je 
príbeh mesta Martina, kde sa zbúraniu 
podstatnej časti historického jadra 
podarilo zabrániť na základe odbornými 
argumentami podloženej občianskej 
iniciatívy. 



NOVY VIEDENSKÝ CAMPUS 

Vo Viedni otvorili 4. 10. 2013 nový Campus WU - 
viedenskej ekonomickej univerzity. Na jej projektoch 
sa podpísali viacerí významní architekti. Campusu 
dominuje Library and Learning Center od Zahy 
Hadid a Patrika Schumachera. Je to ich prvý 
komplexný objekt s fluidným interiérom v našich 
zemepisných šírkach. 
Viac na strane 8. 

JÁN M. BAHNA 

PALÁCE OBCHODU 
V OHROZENÍ 

Levice zažívajú v posledných rokoch významnú prestavbu centra. 
Jedno z najväčších námestí na Slovensku dostalo nové kulisy. 
Ešte stále stoja v druhom rade za námestím varovné Sojkove 
paneláky. Pribudli slušné hotely. Ondreičkovu Jednotu farebne 
utlmili. Hotel Lev (Denk) sa rekonštruuje. V kultúrnom centre 
pri synagóge je potrebné dokončiť rekonštrukciu židovskej 
školy. Už dlhšie hrozí zbúranie Družby. Na jej mieste má vyrásť 
dälšie obchodné centrum. Zostáva dúfať, že nezakryje pohľad 
z námestia na dominantu - pedagogickú školu zo začiatku 
20. storočia. 

Základná pešia zóna sa vybudovala v Leviciach v nadväznosti 
na výstavbu Prioru v osemdesiatych rokoch. Na mieste, kde sa 
realizoval Prior, stál predtým obchodný dom Kurti z roku 1928. 
Mal uprostred dispozície kruhový otvor, ktorý prepájal prízemie 
s poschodím. Firma Kurti mala najväčšiu sieť predajní s textilom 
na Slovensku. Levická predajňa bola jedna z prvých. 

Nový Prior zbúral svojho historického predchodcu. Nahradila 
ho nová konštrukcia veľkorozponového skeletu Integro. Architekt 
Ivan Matušík tu osadil monumentálnu konštrukciu so stirlingov- 
ským nárožným pilierom. 

Koncern Prior v rámci privatizácie predal objekt zahranič- 
nému podnikateľovi. Ten sa pokúšal v interiéroch aktivizovať 
prevádzku. Vzniklo tam množstvo malých obchodov a prevádzok 
služieb. Adaptovať monofunkčný objekt Prioru na obchodné cen- 
trum je zložité. Majiteľ bývalého Prioru si uvedomil hroziacu kon- 
kurenciu na námestí a začal s prestavbou obchodného domu na 
obchodné centrum Dituria. História sa opakovala. Neakceptoval 
sa existujúci objekt a architektka nekomunikovala ani s autorom. 
Použili jeho skelet a balia dom do fasádnych kriviek. Namiesto 
nárožného pilieru tu vzniká vežový objekt, ktorý komunikuje 
s budapeštianskou eklektikou. 

Nielen v Leviciach, ale aj v Poprade či Martine sú paláce 
socialistického obchodu ohrozené. 

V Bratislave je rozbúraný obchodný dom Ružinov. Dúfam, 
že Prior na Kamennom námestí to prežije. Martinský Prior bol 
opakovaný projekt, takže ten je možné adaptovať. Ohrozený je 




Pôvodný objekt Prioru od Ivana Matušíka. 




popradský Prior, ktorý bol jeden z najlepších obchodných domov 
poslednej generácie... 

Obchodné domy a vôbec architektúra z ateliéru ŠPÚO nepat- 
rila medzi socialistické monumenty. Bola to architektúra dotvára- 
júca centrá miest, tak, ako tomu bolo v kultúrnej Európe. V socia- 
listickej ére boli architektúry poznačené riaditeľmi rezortných 
ústavov. Tí dostávali zákazky štátnej reprezentácie. Ako verne bol 
riaditeľ spätý s režimom, takú socialistickú architektúru robil 
ústav. Nechcem menovať tých veľkých riaditeľov, ale ŠPÚO určite 
nebolo prorežimovým projektovým ústavom a napriek tomu obo- 
hatilo svojou civilnou europeizujúcou architektúrou centrá slo- 
venských miest. 

JÁN M. BAHNA 




Proces prestavby na obchodné centrum Dituria. 

CENY SPOLKU ARCHITEKTOV 
SLOVENSKA za rok 2013 

Spolok architektov Slovenska spolu s Fondom výtvarných umení odovzdali 
výročné ceny za architektonickú tvorbu. Slávnostný večer, usporiadaný pod 
záštitou primátora Hlavného mesta SR Bratislavy Milana Ftáčnika, sa uskutočnil 
14. 11. 2013 v Zrkadlovej sieni Primaciálneho paláca v Bratislave. Udalosť 
sprevádzal komentárom Ivan Gurtler. 




CENA EMILA BELLUŠA 2013 




Cenu Emila Belluša za významné 
celoživotné dielo udelili Ing. arch. Igorovi 
Petrovi in memoriam. V mene architekta 
Petra Cenu prevzal jeho kolega 
Ing. arch. Josef Struhar. 

Spolok architektov Slovenska 
pri príležitosti udelenia Ceny Emila 
Belluša Igorovi Petrovi pripravil 
výstavu v Galérii architektúry SAS 
(18. 12. 2013- 17. 1.2014) a vydal 
monografickú publikáciu Architekt 
Igor Petro. 



Igor Petro - laureát Ceny Emila Belluša 2013 
(in memoriam). Foto: archív Igora Petra 



CENA DUŠANA JURKOVIČA 2013 

■ 




0 udelení Ceny Dušana Jurkoviča 2013 za dielo, ktoré prispieva k zvýšeniu úrovne 
a prestíže architektonickej tvorby na Slovensku, rozhodovala medzinárodná odborná porota 
v zložení (na fotografii zľava): Peter C. Abonyi (SK), Ivan Matušík (SK, laureát Ceny 
D. Jurkoviča 2012), Andrea Klimko (SK), Martin Krupauer (CZ), Peter Dunajovec (SK), 
Ernô Kálmán (HU) a Jacek Ewý (PL). Porota nominovala na Cenu Dušana Jurkoviča 2013 
bez určenia poradia diela: 




Rodinná usadlosť na Orave - Peter Lacko, Filip Tittelbach, Anna Eiseltová (A.LT architekti) 
- laureát Ceny Dušana Jurkoviča 2013. Foto: Tomáš Rasl 




Predseda poroty Martin Krupauer odovzdáva Cenu Dušana Jurkoviča laureátom Petrovi Lackovi 
a Filipovi Tittelbachovi zo štúdia A.LT architekti. 

Villa ATRIO, Bratislava - Sebastian Nagy (sebastian nagy architects, s.r.o.) 
Výmenník Važecká, Košice - Dušan Burák, Michal Burák, Marek Ganz, spoluautori: 
Marek Bakalár, Marek Dubiel (Architektonické štúdio Átrium, s.r.o.) 

Rodinný dom v Opatovej - René Dlesk 
(P-U-R-A, s.r.o.) 

Rodinná usadlosť, Orava - Peter Lacko, 
Filip Tittelbach, Anna Eiseltová (A.LT architekti) 

Na základe dálšieho posudzovania nominova- 
ných diel sa porota rozhodla Cenu Dušana 
Jurkoviča 2013 udeliť architektonickému dielu 
Rodinná usadlosť, Orava od autorov 
architektonického riešenia: Peter Lacko, 
Filip Tittelbach, Anna Eiseltová 
z architektonického ateliéru A.LT architekti. 




Laureáti Ceny Dušana Jurkoviča 2013 
Peter Lacko a Filip Tittelbach (A.LT architekti). 



Spolok architektov Slovenska vydal pri 
príležitosti udelenia Ceny Dušana Jurkoviča 
2013 rovnomenný katalóg. 

Villa Atrio v Bratislave - Sebastián Nagy - nominácia na Cenu Dušana Jurkoviča 2013. 




Sebastiánovi Nagyovi gratulujú k nominácii na Cenu Dušana Jurkoviča (zprava) Peter Brtko, 
Martin Krupauer a Ján M. Bahna. 




Výmenník Važecká v Košiciach - Michal Burák a kol. (Architektonické štúdio ÁTRIUM) - nominácia 
na Cenu Dušana Jurkoviča 2013. Foto: archív autorov 




Michal Burák a kol. z architektonického štúdia Átrium. 




CENA PROF. MARTINA KUSÉHO 

Za publikáciu Architekt Oelschläger - Ory (Košice, 2012), ktorá objavuje a popularizuje 
architektonické dedičstvo minulosti, získali Cenu prof. Martina Kusého Adriana Priatková 
a Peter Pásztor. Porota ocenila, že publikácia objavila pre Slovensko ďalšiu významnú 
osobnosť architektúry a obohatila obraz medzivojnovej architektúry v Košiciach. 




Adriana Priatková a Peter Pásztor - laureáti Ceny prof. Martina Kusého za publikáciu Architekt 
Oelschläger -Ory. 



Cenu prof. Martina Kusého za 
pozoruhodný vydavateľský čin 
a popularizáciu historickej archi- 
tektúry získala publikácia 
Petra Kresánka Slovensko - ilu- 
strovaná encyklopédia pamiatok 
(Bratislava 2009, 2012). 

Porota ocenila výnimočný 
vydavateľský čin, vďaka ktorému 
vznikla publikácia zameraná 
na šírenie poznatkov a popularizá- 
ciu historickej architektúry 
Slovenska. 



Foto: Dominika Belanská 
(ak nie je uvedené inak) 




Peter Kresánek- laureát Ceny prof. Martina Kusého 
za publikáciu Slovensko - ilustrovaná encyklopédia 
pamiatok. 

Rodinný dom v Opatovej - René Dlesk (P-U-R-A) - nominácia 
na Cenu Dušana Jurkoviča 2013. Foto: Braňo Bibel 



René Dlesk (P-U-R-A). 



© SaB 

CENA PROFESORA 
JOZEFA LACKA 
2012/2013 

23. ročník študentskej súťaže 
o najlepší diplomový projekt 

Spolok architektov Slovenska v spolupráci s Fondom 
výtvarných umení udeľuje každoročne už od roku 1990 
na počesť pamiatky významného predstaviteľa modernej 
slovenskej architektúry profesora Jozefa Lacka cenu za 
najlepšiu diplomovú prácu. V októbri tohto roku sa úspeš- 
ne uzavrel už 23. ročník tejto prestížnej študentskej sútáže 
s dlhoročnou tradíciou. Hlavná cena - Cena prof. Jozefa 
Lacka - ako aj udelené odmeny sú najvyšším ocenením, 
ktoré získavajú autori najlepších záverečných prác za uply- 
nulý akademický rok - absolventi a absolventky škôl 
s architektonickým zameraním na Slovensku. 

Jednotlivé školy nominovali v tomto roku do sútáže 
spolu 18 absolventských projektov. Fakulta architektúry 
STU Bratislava - 10, Katedra architektúry SvF STU Brati- 
slava - 3, Katedra architektonickej tvorby VŠVU Bratislava 
- 4 a Fakulta umení TU Košice - 1 diplomovú prácu. Do 
tohto ročníka sútáže bola zriaďovateľmi Ceny vymenovaná 




CENA PROF. JOZEFA LACKA 2012/2013 

Ing. arch. Eva Belláková (FA STU Bratislava): Svit_7-podlažný sklad a.s. Chemosvit - architektonická štúdia adaptácie na Múzem 
priemyselnej architektúry. Vedúca diplomovej práce: doc. Ing. Eva Kráľova, PhD. 

Cena za najkvalitnejšie komplexné naplnenie požadovaných kritérií súťaže o najlepšiu diplomovú prácu v aktuálnom akademickom roku. 
Udeľuje sa práci, ktorá najlepšie spĺňa kritériá súťaže o Cenu prof. J. Lacka. 




Podpredsedníčka Rady FVU Mgr. Mária Horváthová odovzdáva 
Cenu prof. Jozefa Lacka laureátke Ing. arch. Eve Bellákovej. 
Foto: Dominika Belanská 

trojčlenná porota v zložení: architekti Pavel Suchánek 
(predseda poroty), Sebastián Nagy a Martin Paulíny. 

Členovia poroty mali možnosť podrobne sa oboznámiť 
s nominovanými diplomovými prácami, ktoré osobne pred- 
ložili a odprezentovali ich autori, 10. septembra 2013 v re- 
prezentačných priestoroch Spolku architektov Slovenska 
v Sieni Dušana Jurkoviča. Porota hodnotila úroveň koncep- 
tu, prínosu, filozofie návrhu, úroveň kvality a znalosť archi- 
tektonických a technických princípov, úroveň kvality prezen- 
tácie návrhu, grafického a výtvarného spracovania. 

Hlavná cena - Cena prof. Jozefa Lacka sa každoročne 
udeľuje autorovi najlepšej diplomovej práce, za najkvalit- 
nejšie naplnenie požadovaných kritérií súťaže. Cenu prof. 
Jozefa Lacka za akademický rok 2012/2013 udelila porota 
Ing. arch. Eve Bellákovej za diplomovú prácu Svit_7-pod- 
lažný sklad a.s. Chemosvit - architektonická štúdia adap- 
tácie na Múzem priemyselnej architektúry, ktorú vypraco- 
vala pod vedením doc. Ing. Evy Kráľovej, PhD. na FA STU 
v Bratislave. 

Porota udelila okrem hlavnej Ceny aj tri odmeny, 
za ich špecifický prínos v oblasti architektonickej tvorby. 
Odmenu PRO URBIUM získala Ing. arch. Timea Horvátho- 
vá (KA FU TU Košice), odmenu PRO EXHIBIT Ing. arch. 
Patrik Kuva (FA STU Bratislava) a odmenu PRO HUMA 
Mgr. art. Marianna Maczová (KAT VŠVU Bratislava), 
(redakčne krátené) 

EVA ORAVCOVÁ 

tajomníčka poroty národného kola súťaže o Cenu profesora 
Jozefa Lacka 




Odmena PRO URBIUM 

Ing. arch. Timea Horváthová (FA STU Bratislava): Nové 

polyfunkčnécentrum_Košice_Center 2 

Vedúca diplomovej práce: doc. Ing. arch. Ľubica Vitková, PhD. 

Odmena za novátorské netradičné riešenie, ktoré je príspevkom 

pre skvalitnenie mestského prostredia. 



S FINANČNOU PODPOROU 
MINISTERSTVA KULTU RY 
5ÍOVEN5KEÍ REPUBLIKY 



Odmena PRO EXHIBIT 

Ing. arch. Patrik Kuva (FA STU Bratislava): Fashion showroom 
Vedúci diplomovej práce: doc. Ing. arch. Márius Žitňanský, PhD. 
Odmena za prínos v oblasti výstavníctva - architektonicko- 
výtvarného uchopenia idey. 





FVU 



SLOWENSK 

CENTRUM 

DIZAJNU 

L O G O- 



Spolok architektov Slovenska vydal pri príležitosti udelenia 
Ceny prof. Jozefa Lacka 2013 obsiahly katalóg, v ktorom 
nájdete podrobnú dokumentáciu a komentár k jednotlivým 
prácam a k priebehu súťaže. Informácie o distribúcii 
katalógu v redakcii SAS: redakcia_forum@sasarch.sk. 




n 

Odmena PRO HUMA 

Mgr. art. Marianna Maczová (KAT VŠVU Bratislava): 
Metabasis Urbis 

Vedúci diplomovej práce: Mag. arch. Peter Stec, ArtD. 
Odmena za najlepšiu úroveň riešenia humanizácie prostredia. 

CENA VLADIMÍRA 
KARFÍKA 



Dne 22. 11. 2013 byly na Magistráte statutárního mesta 
Zlína slávnostne udelený tri Ceny Vladimíra Karfíka 
zaobdobí2010-2012: 

za urbanisticko-architektonický komplex Univerzitní 
kampus Masarykovy univerzity v Brne kolektívu: 
Ing. Jaromíru Černému PhD, Ing. Kariu Tuzovi PhD, 
Ing. arch. Petru Uhlíŕovi z A PLUS s.r.o. Brno, 
za rekonstrukci Gynekologicko-porodnické kliniky 
Koch v Bratislave autorúm: Ing. arch. Viktoru Šišolá- 
kovi a Ing. arch. Dušanu Dinajovi z Bratislavy, 
za celoživotní dílo doc. Ing. arch. akad. arch. Ivanu 
Gurtlerovi z Bratislavy. 

Cenu Vladimíra Karfíka založil v roce 1991 BLOK architek- 
tú a výtvarníkú. Cena je udelována každé tri roky osobnos- 
tem a stavbám, které nejvíce souznejí s pojetím architektú- 
ry, které predstavovala osobnosť Vladimíra Karfíka - stavby 
racionálni, efektívni a logické v konstrukci, funkci i výrazu. 
Kjejím laureátúm patrí mj. Karel Prager, Eva Jiričná, 
Marián Marcinka, Ivan Bergmann, Jifí Hrúza a další 
významní archtekti. Vzhledem k tomu, že BLOK architektú 




a výtvarníkú má českou a slovenskou sekci, jsou návrhy 
nominací zastoupeny vždy z obou zemí. 

Letos byla podruhé Cena Vladimíra Karfíka predávaná 
ve spolupráci se statutárním méstem Zlín. Plakety laureá- 
túm predali primátor mesta MUDr. Miroslav Adámek, hlav- 
ní architektka mesta Ing.arch. Dagmar Nová a predseda 
BLOK-u architektú a výtvarníkú doc. Ing.arch. Zbyšek 
Stýblo. 



Tímto aktem byla založená tradice vážící udelení ceny 
na místo tvorby a života Vladimíra Karfíka, který s vytvore- 
ním ceny po nem pojmenované souhlasil, a stal se v roce 
1991 jejím prvním nositelem. 

ZBYŠEK STÝBLO 

predseda BLOK-u architektov a výtvarníkov 

Foto: Jef Kratochvil 



PETER BRTKO - laureát Ceny Fondu 
výtvarných umení 2013 



V bratislavskom sídle Spolku architektov Slovenska v Sieni Dušana Jurkoviča 
23. októbra 2013 odovzdali Ceny Fondu výtvarných umení. Tradičné miesto 
tohto slávnostného aktu symbolizuje vzájomnú spätosť výtvarného umenia 
a architektúry. 

Cena, ktorú zriadil Fond výtvarných umení (FVU) sa udeľuje od roku 2004 
za významný prínos v oblasti výtvarného umenia. Doterajšími laureátmi Ceny 
sa stali významné osobnosti slovenského výtvarného umenia: Eva Trachtová 
(2004), Ondrej Bartko (2005), Viera Krajcová (2006), Imrich Vanek (2007), 
Alexander Hečko (2008), Rudolf Moško (2009), Anton Cepka (2010), Ondrej 
Zimka (201 1 ) a Jozef Jankovič (201 2). 

Novelizácia jej štatútu z roku 2010 umožnila udeľovať Cenu aj za významný 
prínos v oblasti architektúry. Tohto roku sa Cena udelila jubilejný 10. krát a prvý 
raz aj za architektúru. Rada FVU rozhodla 3. júla 201 3 udeliť Cenu FVU za 
významný prínos v oblasti výtvarného umenia akad. soch. Eve Fischerovej 
a za významný prínos v oblasti architektúry Ing. arch. Petrovi Brtkovi. Peter 
Brtko sa tak stal prvým architektom - laureátom Ceny FVU. 

Peter Brtko sa narodil 23. 8. 1 938. Architektúru študoval na Vysokej škole technickej 
v Bratislave v rokoch 1956-1962. Venoval sa architektonickej tvorbe, rekonštrukciám 
historickej architektúry a pamiatkovej starostlivosti. Z množstva realizovaných diel spome- 
niem pri tejto príležitosti len niekoľko, ktoré výstižne ilustrujú zameranie a význam Brtkovej 
architektonickej tvorby. 

Jeho najznámejším dielom je Detské mestečko v Zlatovciach, za ktoré v roku 1974 
získal Cenu Dušana Jurkoviča. Je to dodnes unikátny urbanisticko-architektonický kom- 
plex, schopný aj nadálej napĺňať svoju pôvodnú ideu. V dobe svojho vzniku predstavoval 
na Slovensku dovtedy nejestvujúce riešenie, s výnimočnými architektonickými hodnotami. 
Škola, auditórium, športoviská, ubytovacie a obslužné priestory vrátane interiérových 
zariaďovacích prvkov, terénne a parkové úpravy znamenali pre slovenskú architektúru 
nesporný prínos. 

Významnú časť Brtkovho portfólia tvoria stavby pre kultúru. Za všetky treba pripome- 
núť, že je autorom kultúrneho domu a bývalého múzea Laca Novomeského v Senici, v kto- 
rých sa aj dnes odohráva podstatná časť kultúrneho života mesta. Obe stavby rešpektujú 
mierku a charakter už existujúcej okolitej zástavby, resp. prostredia a napriek desaťročiam 
svojej existencie majú stále vyhovujúce prevádzkovo-technické parametre. 

Obnovu a rekonštrukciu historických stavieb reprezentujú najmä dva bratislavské pro- 
jekty - Mirbachov palác pre Galériu mesta Bratislavy a kostol Klarisiek pre expozíciu gotic- 
kej maľby a plastiky (s V. Droppom, L. Režuchom a J. Hlavicom). 

Venoval sa aj návrhom na výstavné a muzeálne expozície, sakrálnej architektúre i návr- 
hom na riešenie mestských interiérov. 




Peter Brtko: Detské mestečko v Zlatovciach 

K charakteristickým črtám Brtkovej architektonickej tvorby patria hľadanie optimálneho 
vzťahu s kontextom stavby, preferovanie viac harmonických vzťahov ako kontrastu medzi 
jestvujúcou (historickou) a novou zástavbou, jasné, racionálne prevádzkové usporiadanie 
a jeho hmotovo-priestorové vyjadrenie vo výtvarno-architektonickom výraze diela. 

S menom Petra Brtka je spojená aj dlhoročná koncepčná a organizačná práca v oblasti 
kultúry, architektúry a výtvarného umenia. Roky stál na čele celoslovenských projektových 
ústavov - Projektového ústavu kultúry a Štátneho ústavu pamiatkovej starostlivosti. Udele- 
nie Ceny FVU v tomto roku sa spája aj s jeho významným životným jubileom. 

Jeho architektonickú tvorbu pripomenula aj výstava v Galérii SAS (23. 10. - 1 . 1 1 . 
2013), ktorá prezentovala Detské mestečko v Zlatovciach a dälšie realizované aj nerealizo- 
vané diela. 

PETER MIKLOŠ 

NOVÝCAMPUS WU 
viedenskej ekonomickej 
univerzity 



Viedenské severné štvrte ležia na rozvojovej osi tiahnúcej 
sa od Prátra cez Stadlau do novozaloženého mesta okolo 
jazera na plochách bývalého letiska v Aspern. Nová štvrť je 
infraštrukturálne pripravená pre výstavbu bytov. Na obzore 
sa rysujú desiatky žeriavov. Nová linka metra U2 už pre- 
máva do Aspern, novej jazernej štvrti. Na konečnej metra 
sú pripravené zberné parkoviská a autobusové linky prí- 
mestskej dopravy. 

Od roku 2007, keď sa rozhodlo o investícii, prebehli 
architektonické súťaže a postupne sa realizovali jednotli- 
vé objekty okolo hlavnej pešej triedy vedúcej k centrálne- 
mu priestoru, ktorému dominuje knižnica (Learning and 
Library Center) od Zahy Hadid. Táto výrazná expresívna 
stavba s hadidovskými líniami dominuje campusu. 
35 stupňové šikmé steny s krivkovými líniami reagujú 
na okolité budovy. 

Campus s upravenými verejnými priestormi poskytu- 
je 24 hodín denne luxusný servis pre štúdium i život 
24 tisíc študentom. Jednotlivé objekty navrhovali rôzne 
ateliéry z celého sveta, takže výraz campusu je veľmi pes- 
trý. Pri vstupe do metra stojí objekt rektorátu a prevádzky 
od NO.MAD Arquitectos. V objektoch AD a D3 od C RAB 
studio sídli administratíva a katedra práva. Trakt D4 pro- 
jektovalo Estudio Čarme Pinós. Centrálny objekt LC je 
dielom Zaha Hadid Architects. TC a D1 s cortenovou 
fasádou s aulami, auditóriom, učebňami a menzou na- 
vrhli BUSarchitektur. Záver campusu tvoria objekty D2 
od Ateliér Hitoshi Abe. 

Campus a centrálnu budovu otvorili k začiatku škol- 
ského roku 4. októbra. Medzinárodná študentská komunita 
dostala priestory o akých sa nám - žijúcim 60 km na 
východ - môže ešte dlho len snívať. 

JÁN M. BAHNA 

Foto: autor 




Edukačné centrum (D1 TC ) od viedenského štúdia BUSarchitektur, v smere od Krieau. 



dukačné centrum (D1 TC ) od viedenského štúdia BUSarchitektur. 







Situácia campusu 



Mobil iár terás z drevených paliet. 



Mobiliár- dizajn Zahy Hadid. 

KULTURPARK 

Rekonštrukcia kasární 
na park kultúry v Košiciach 



Lokalita: Kukučínova ul., Košice 
Architektúra: Irakli Eristavi / zerozero 
Spolupráca: Irakli Eristavi, Pavol Ši I la, Marcel Benčík, 

Gabriel Boženík, Milan Vlček, Silvia Šillová, Ľuboš 

Janiga, Vojtech Jačišin, Martin Ratkoš 
Statika: Vladimír Durbák, Viliam Hrubovčák 
Stavebník / inverstor: Mesto Košice 
Generálny dodávateľ Doprastav pozemné stavby a.s. 
Projekt: 2010-2011 
Realizácia: 2012-2013 

Stretol som Architektúru... 

K jubileu pätnástich rokov od svojho založenia zorganizo- 
vala Fakulta umení TU Košice začiatkom októbra trojdňový 
program nielen na akademickej pôde, ale i mimo nej. 
Prvý deň poobede začal slávnostným zasadnutím Vedeckej 
rady TU v Košiciach a Vedeckej a umeleckej rady Fakulty 
umení v Aule Maxima, spojeným s odovzdávaním titulu 
Dr. h. c. profesorovi Wladystawovi Plutovi z Akadémie 
Sztuk Pieknych v Krakove. V podvečer program pokračoval 
v objektoch Kulturparku v areáli bývalých Jarošových 
kasární československej armády. Vtedy som vstúpil do 
vynoveného areálu a jeho dvoch objektov... a stretol som 
prvýkrát Ju - Architektúru. Skvelá iluminácia celého are- 
álu, ako aj objektov a ich interiérov, bola skvelým rámcom 
pre výnimočnú spoločenskú akciu v objektoch Alfa a Bravo 
a podtrhla presvedčivosť jednoduchého konceptu: súžitie 
starého s novým, prírodného s umelým. 

Na druhý deň s autorským výkladom Irakli Eristaviho 
som Ju stretol druhýkrát. V areáli pulzoval pracovný režim 
bežného dňa. V objekte Alfa prebiehala konferencia, do 
Steel Parku - Charlieho sa hrnuli školáci, v pavilónoch 
pripravovali umelci svoje objekty pre blížiacu sa košickú 
Bielu noc. Za dňa som vnímal decentnú farebnosť objek- 
tov, ohľaduplnú materiálovú konfrontáciu pôvodných a no- 
vých objektov, pôsobivú kaligrafiu na všetkých fasádach 





Pohľad na objekt Alfa z Parku. 

čitateľnú len z jedného miesta - Zulu. A to všetko sa pre- 
mietalo na pozadí mohutných vzrastlých storočných stro- 
mov Parku. 

Túto lokalitu a jej nedávnu minulosť som mal možnosť 
dôverne spoznať pred pár rokmi, ako hosťujúci pedagóg 
na Katedre architektúry FU TU. S mojimi študentmi sme 
hľadali lokality vhodné na revitalizáciu, či konverziu, pre 
blížiaci sa rok 2013, v ktorom Košice získali štatút Európ- 
skeho hlavného mesta kultúry (EHMK). Areál kasární už 
dlhšie neslúžil svojmu poslaniu, bol odpredaný mestu. 
Plochu areálu vymedzujú mestské komunikácie v tvare 
nepravidelného pentagónu. Bol obohnaný charakteristic- 
kým ošarpaným kasárenským múrom, za ktorým sa nachá- 
dzali po obvode prevažne štvorpodlažné objekty skladov, 
a park v podobnom stave. Vchádzalo sa doň cez bránu 
so závorou a strážnym vstupným objektom. 

Keď Košice uspeli v kandidatúre na EHMK 2013, 
centrálny objekt tohto areálu sa stal „hlavným stanom" 
vedenia projektu i sprievodných akcií. Zmena kasární na 
Kulturpark sa mala stať pre Košice ťažiskovým projektom 
s najväčším stavebným a investičným zámerom. Ale naj- 
väčším prínosom pre Košice a celý región východosloven- 
skej metropoly sa mala stať mestská časť Košice - Juh 
s „novodobým typom kultúrnej inštitúcie, ktorá poskytne 
priestor na tvorbu a prezentáciu súčasnej kultúry a umenia 



v oblasti hudby, vizuálneho umenia, literatúry, filmu, 
divadla a tanca". 1 Komplex mal ambície stať sa svojou 
náplňou tým, čím je pre Viedeň MuseumsQuartier. 

Vo verejnej urbanisticko-architektonickej súťaži uspel 
kolektív mladých, ambicióznych architektov z prešovské- 
ho ateliéru zerozero s presvedčivým konceptom. Navrho- 
vali zbúrať múr, maximálne otvoriť areál smerom k mestu, 
vytvoriť dostatočné a multifunkčné parkovacie kapacity 
v podzemí a revitalizovať celý areál so všetkými objekta- 
mi. Bol to koncept hodný projektu Košice - EHMK 2013, 
porovnateľný s primárnymi intervenciami predchádzajú- 
cich európskych hlavných miest kultúry V máji 2010 
na základe výsledkov súťaže vypracovali architektonickú 
štúdiu. 

Nastali však skutočnosti, ktoré zásadne ovplyvnili 
celkový koncept: dva objekty pozdĺž Vojvodskej a Skladnej 
ulice pôvodný majiteľ predal - zisk pokoril kultúrny zámer. 
Zmenila sa politická garnitúra mesta Košíc. S ňou súvisela 
i výmena vo vedení projektu Košice - EHMK 2013. Projek- 
tové práce museli zohľadniť nové priestorové a funkčno- 
-prevádzkové možnosti s požiadavkami kladenými investo- 
rom. Rozhodujúce boli financie. Realizácia projektu sa 
dostala do časovej tiesne a je výsledkom mnohých kom- 
promisov, hľadania toho najoptimálnejšieho a najpresved- 
čivejšieho výsledku. Tento výsledok je však na naše pome- 
ry určite výnimočný. 




TI 



1FŤT 











-3 


i 




Objekt Bravo - exteriér. 

Pôdorys prízemia objektu Alfa (vľavo pôvodný stav, vpravo po rekonštrukcii). Nové veľkorysé vstupné priestory, dve multifunkčné 
konferenčné sály, kaviareň/lobby, výstavné sály a zázemie. 




Areál Kulturparku má dve časti: Fórum - extrovertný 
a Park - introvertný priestor. Fórum - biela betónová 
„urbánna plocha" - je novým fenoménom, ťažiskovým 
verejným priestorom na nároží ulíc Rastislavovej a Kukučí- 
novej, ktorý slúži pre stretávanie sa ľudí s umením. Tak ako 
v Paríži Plače George Pompidou - pred kultovým objek- 
tom Centre George Pompidou - poskytuje flexibilitu využi- 
tia. Ústia sem hlavné pešie trasy zo severu (z historického 
centra cez Zborovskú ulicu) a severo-západu (z ulíc Rasti- 
slavova a Kukučínova). Jej artikulovanie drobnou architek- 
túrou, v ktorej dominuje „urbánna pergola" Yankee, sekun- 
dárne pavilóny, plochy drevených pódií a zelené záhony, 
umožňuje vstupy podľa záujmu do objektov a do vnútorné- 
ho priestoru Parku. 

Zo Zborovskej ulice vedie areálom kompozičná os 
v smere sever - juh. Prechádza najväčšou voľnou plochou 
Forum-u cez centrálny objekt Alfa, betónové námestíčko 
k pavilónu Papa s funkciou kaviarne. Autori po dôkladnej 
analýze areálu a charakteru jeho pôvodného účelu koncept 
založili na systéme mriežky 8x8 metrov s možnosťou jej 
delenia na menšie moduly (Mies van der Rohe založil sláv- 
ny kampus Illinois Inštitúte of Technology na ortogonálnej 
sieti 7,3 x 7,3 m.) 

Objekt Charlie sa svojou náplňou vymedzuje z ume- 
lecko-kultúrneho zámeru Kulturparku, asi v dôsledku náro- 
kov na jeho prevádzkové náklady. Ako Steel Park, ktorý 
zafinancoval US Steel, sa v našich možnostiach nedá zrov- 
návať s oceľovým objektom Stahlwelt a jeho expozíciou 
v areáli rakúskeho oceliarskeho koncernu Voestalpine 
v Linzi, vybudovanými v rámci Linz - EHMK 2009. 

Odchádzajúc z Kulturparku a napokon i z Košíc som prišiel 
k záveru, že Kulturpark je u nás prvý a pozitívny príklad 
konverzie vojenského areálu nachádzajúceho sa v centrál- 
nej mestskej zóne na modernú kultúrnu inštitúciu. A ta- 
kých by na Slovensku mohlo byť viac, napríklad Hurbano- 
ve kasárne v Bratislave. 

Košice sa týmto komplexom zaradilo medzi Európske 
mestá, ktoré majú už roky podobné intervencie. Dovolím 
si tvrdiť, že v našich možnostiach a mierkach je „miniatú- 
rou" parížskeho Pare de la Villette (B.Tschumi, 1983-95), 
s jeho „folies" na osnove - „grille", alebo prínosom, 
akým bola revitalizácia barcelonskej „kasby" štvrte 
El Raval objektom Múzea moderného umenia (R. Meier, 
1987 - 95). Pre Viedeň to je spomínaný MuseumsQuartier 
(Ortner&Ortner, 1 986 - 2001), s ktorým spája Kulturpark 
aj moderný mestský mobiliár (v spolupráci s viedenským 
ateliérom PPAG). Položil som si však otázku: dokedy odolá 
panensky biely areál a jeho objekty našim sprejerom 
a iným samozvaným „street-artistom", ktorí si tam budú 
chcieť umiestniť svoj „vryp" a poznačia tak Kulturpark 
„tiež kultúrou"? 

Autorovi Irakli Eristavi mu a ateliéru zerozero^ poda- 
rilo udržať myšlienku konceptu, odviedli kus poctivej 
a profesionálnej práce, ktorá sa snáď dočká i spoločenské- 
ho uznania - autorovi a jeho kolektívu. Ďakujem za 
stretnutie s ich Architektúrou, bol to pre mňa zážitok! 

IVAN GURTLER 

Foto: Dominika Belanská (ak nie je uvedené inak) 

1 Cit. z textu Investičná akcia „Rekonštrukcia bývalých kasární - 
KULTURPARK Košice". 




Fórum - ťažiskový verejný priestor s variabilným využitím. Foto: archív zerozero 




Interiér objektu Bravo - priznané pôvodné konštrukcie vo výstavných priestoroch. 

ZAOSTRENÉ 
NA INDUSTRIÁL 

Spoznávanie priemyselného 
architektonického dedičstva 
prostredníctvom fotografickej 
súťaže 

Na Fakulte architektúry Slovenskej technickej univerzity 
sa už dlhé roky venuje Ústav dejín a teórie architektúry 
a obnovy pamiatok aj výskumu v oblasti priemyselného 
dedičstva. S novými doktorandmi prichádzajú aj nové 
témy a objavy v tomto spektre historickej architektúry. 
Napriek publikáciám, ktoré vychádzajú vo vedeckých 
časopisoch, či prezentáciách na medzinárodných konfe- 
renciách, je ich výskum málokedy prístupný pre širokú 
laickú i odbornú verejnosť. Namiesto toho sa stávajú 
svedkom straty ich predmetov skúmania, priemyselných 
areálov, ako hodnotných súčastí kultúrneho dedičstva. 
Ak sa takýto scenár opakuje často, je na čase zamyslieť 
sa nad tým, ako ukázať ľuďom to, čo vidíme my, 
výskumníci zaoberajúci sa skúmaním historickej archi- 
tektúry. 

Súčasný stav pramení najmä zo slabej znalosti 
hodnôt historickej architektúry, jej dôležitosti a v nepo- 
slednom rade aj zo slabého poznania historických častí 
našich miest verejnosťou. Pokiaľ niečo nepoznáme, 
nezáleží nám na tom a naopak, keď sme si vedomí 
slávnej minulosti nášho mesta, sme ochotní sa za ňu aj 
postaviť. Preto sa mladí výskumníci na Fakulte architek- 
túry snažia priblížiť úspechy priemyselnej revolúcie 
prostredníctvom netradičných projektov. Zamýšľajú sa 
nad aktivitami, pomocou ktorých by šírili svoje vedo- 
mosti o priemyselnej architektúre medzi ľudí a zvyšovali 
tým úroveň poznania tejto slávnej etapy našich dejín. 
Jedným z posledných realizovaných nápadov bola foto- 
súťaž "Zaostri naSmaltovňu!" 

Fotosúťaž ako proces spoznávania 

Ako pútavo a efektívne šíriť informácie o bývalej smal- 
tovni v Petržalke? Mladí nadšenci podporujúci záchranu 
tohto územia rozpracovali proces spoznávania smal- 
tovne pomocou fotosúťaže. Bolo dôležité získať skupinu 
ľudí, ktorá sa s priemyselným areálom oboznámi na 
vlastné oči, v tomto prípade to boli samotní fotograf i 
prihlásení do súťaže. Následne táto skupina ľudí 
pomocou elektronických médií a sociálnych sietí zdie- 
ľala svoje poznanie o areáli svojim známym a kama- 
rátom. K tomuto konceptu sa pridala ešte putovná 
verejná výstava, aby šírenie informácie prebehlo 
v širšom okruhu. Fotografi si okúsili smaltovňu na 
vlastnej koži, návštevníci vernisáže sa mohli oboznámiť 
s areálom sprostredkovane cez fotografie, ako aj cez 
prezentáciu o histórii a hodnotách areálu od Ing. arch. 
Veroniky Kvardovej a nakoniec široká verejnosť mohla 
natrafiť na putovnú výstavu na verejných miestach. 
Navyše všetky informácie boli umiestnené aj na webovej 
stránke Klubu ochrany technických pamiatok, ktorý bol 
spoluorganizátorom súťaže. Takto vznikla početná 
skupina ľudí, ktorá spoznala zabudnutý areál smaltovne. 

Do fotosúťaže sa prihlásilo 19 fotografov s 86 foto- 
grafiami. Fotografie boli celé leto vystavené na petržal- 
skej železničnej stanici, kde si ich čakajúci mohli 
zadarmo pozrieť a dozvedieť sa o tajoch neďalekej loka- 
lity. Výstava je putovná a o jej dálšom mieste sa môžete 
dozvedieť na stránke Klubu ochrany technických 
pamiatok (www.kotp.sk). Na vernisáži v Kultúrnom centre 
Dunaj sa zúčastnilo okolo 60 ľudí, ktorí s prekvapením 
zistili, že bývalá smaltovňa je jednou z tých málo 
známych lokalít, okolo ktorých prechádzajú každý deň, 
bez toho, aby o nich vedeli niečo viac. 




Železobetónové dvojhalie na vypaľovanie smaltu od architekta Heinricha Ziegera a nemeckej firmy Wayss & Freytag. 
Foto hore: Marek Lohinský, 2. miesto v súťaži Zaostri na Smaltovňu! Foto dole: historické zábery dvojhalia, archív autorky. 




Železobetónové dvojhalie na vypaľovanie smaltu od architekta Heinricha Ziegera a nemeckej firmy Wayss & Freytag - interiér. 
Foto: Silvia Slaničková, 1. miesto v súťaži Zaostri na Smaltovňu! 

História bývalej Uhorskej továrne na smaltované 
a kovové nádoby v Petržalke 

Dňa 1. augusta roku 1899 oficiálne vznikla továreň 
rakúskeho podnikateľa Petra Westena na smaltované 
nádoby v Petržalke. Mala pôvodne dve samostatné 
výrobne pri Kopčianskej ulici, z ktorých sa po požiari 
začiatkom 20. storočia zachovalo len niekoľko stavieb. 
Dodnes stojí z tohto komplexu vila riaditeľa, v blízkosti 
vchodu do novej petržalskej železničnej stanice, ktorá je 
už od roku 1990 vyhlásená za kultúrnu pamiatku. V roku 
1907 prešla továreň do rúk nových akcionárov s veľkou 
podporou uhorskej vlády. Vtedy sa jej názov zmenil na 
„Westa" (neskôr písaná aj s jednoduchým V). Po požiari 
začiatkom 20. storočia boli vystavané nové kvalitnejšie 
objekty. Výstavba trvala približne do roku 1911. Archi- 
tektom objektov sa stal nemecký architekt Heinrich 
Zieger zo Žitavy a realizáciu mala na starosti popredná 
nemecká firma na poli železobetónových konštrukcií 
Wayss & Freytag. Do dnešnej doby sa nám zachovali 
objekty dvoch prevádzok. Prvá prevádzka sa špecializo- 
vala na smaltovanie nádob a pozostáva z objektov - 
taviareň na sklovinu, mlyn na drvenie smaltovacej zmesi, 
hala na morenie do smaltérskej brečky, sušiareň a dvoj- 
halie na vypaľovanie smaltu. Druhou prevádzkou je 
technologický komplex na výrobu kovových nádob, 
z ktorého dodnes stojí lisovňa so žihárňou. Podľa časo- 
pisu Der Industriebau z roku 1919 bola špeciálna budova 
smaltovacieho dvojhalia najväčšou železobetónovú 
stavbou v tom čase v celom Rakúsko-Uhorsku. Dodnes 
tvorí dominantu priestoru a svojou úchvatnou siluetou 
zaujala nejedného fotografa. Zvyšné jednopodlažné 
stavby majú shedové strechy, ktorých konštrukciu, tak 
ako aj pri dvojhalí, vymýšľal autor projektu špeciálne pre 
túto prevádzku. Po odchode výroby smaltovaných nádob 
sa začlenilo územie do gumárne Matador, ktorá na 
priľahlom pozemku vyrábala už od roku 1905. Zachované 
objekty tvoria spolu unikátny historický komplex Továrne 
na smaltované a kovové výrobky zo začiatku 20. storočia. 

Budúcnosť bývalej smaltovne 

Viac ako päť rokov sú niektoré historické objekty 
smaltovne zapísané ako pamätihodnosti MČ Petržalka, 
to znamená, že ich poslanci schválili ako hodnotné 
objekty na tomto území. Mlyn a taviareň boli nedávno 
zrekonštruované a mali by slúžiť po konverzii na 
prechodné ubytovanie. Ostatné stavby stoja už dlhé 




Unikátny systém shedových striech od architekta Heinricha Ziegera. Foto: Jana Kvardová 




Pohľad na areál smaltovne z komína fabriky Matador. Foto: Ján Štimel, 3. miesto v súťaži Zaostri na Smaltovňu! 




roky v rovnakom neutešenom stave, s nevhodnými prístavbami, či prestavbami. 
Napriek tomu sa vo všetkých udomácnili rôzne prevádzky, ktorým vyhovujú 
najmä veľkorozmerné priestory bez množstva stĺpov. Počas pracovných dní 
je areál plný áut a ľudí, žije svojím bežným životom. 

V priebehu fotosúťaže bol petržalským miestnym úradom vydaný na pripomien- 
kovanie návrh Zadania územného plánu zóny Matador, v ktorom bola smaltovňa, 
napriek tomu, že má štatút pamätihodnosti, určená na asanáciu. Kedže ľudia poznali 
dané územie aspoň čiastočne už v priebehu súťaže, mohli sa z vlastnej skúsenosti 
vyjadriť k predmetnému zadaniu a pripomienkovať ho. Dúfame, že týmto sa potvrdí, 
že informovaná a aktívna verejnosť môže svojimi činmi prispievať k pozitívnemu 
rozvoju mesta a k zachovaniu pamäti národa. Budúcnosť smaltovne však nadálej 
zostáva neistá a je najmä v rukách mestskej časti, ktorá môže návrh na územný 
plán pozmeniť a tým objekty zachovať. 

V septembri sa na Pamiatkovom úrade Slovenskej Republiky opäť obnovilo 
konanie na vyhlásenie objektov za národné kultúrne pamiatky. Územie, ako ucelený 
historický priemyselný areál jednej z najväčších smaltovní, by sa tak mohlo zachovať 
aj pre ďalšie generácie. Stále však ostáva otázne, či sa aj jeho majitelia budú snažiť 
do stavieb vniesť novú funkciu. Len tak môže celé územie znovu ožiť, integrovať sa 
do okolitej monofunkčnej zástavby a vniesť do urbanizmu Petržalky plnohodnotnú 
historickú stopu, ktorá tu po asanáciách v sedemdesiatych rokoch ako jedna z mála 
ostala jasne čitateľná. 

VERONIKA KVARDOVÁ 

zdroj: Beachtenswerte Neubauten des Fabrikarchitekten V. B. J. Heinrich Zieger, Zittau. 

In: Der Industriebau: Monatsschrift fur die kunstlerische und technische Forderung aller Gebiete 

industrieller Bauten. 15. marca 1919, X. roč., zošit. 3. s. 29 - 37. 

V Modre a Trenčíne si pripomenuli dielo 
DUŠANA JURKOVIČA 



ARCHITEKTÚRA A VÍNO 
v strednej Európe 





Dušan Samo Jurkovič: návrh Sirotinca v Modre 

Zhodou okolností sa nezávisle od seba v mesiacoch 
september a október uskutočnili dve odborné podujatia 
zamerané na osobu a dielo Dušana Sama Jurkoviča. 

Trenčiansky samosprávny kraj v spolupráci so Spol- 
kom architektov Slovenska usporiadal 3. októbra 2013 
seminár a výstavu Architekt Dušan Samo Jurkovič pri 
príležitosti 145. výročia jeho narodenia. Seminár sa 
uskutočnil v sídle samosprávneho kraja v Trenčíne. 
V rámci podujatia zaznelo mnoho hodnotných príspev- 
kov zaoberajúcich sa životom a dielom Dušana Sama 
Jurkoviča, ako aj osudom a súčasným stavom jeho diel. 
Podujatie poctili svojou prítomnosťou aj vnučky archi- 
tekta Jurkoviča. Seminár otvoril predseda samosprávne- 
ho kraja MUDr. Pavol Sedláček. S príhovormi a referát- 
mi vystúpili prezident Spolku architektov Slovenska 
prof. Ján Miloslav Bahna, autorka monografie o Duša- 
novi Samovi Jurkovičovi doc. Dana Bofutová z Filozo- 
fickej fakulty Univerzity Komenského v Bratislave a autor 
tohto príspevku. Inšpiratívne a podnetné boli príspevky 
o stave, pamiatkovej obnove a starostlivosti o Jurkovi- 
čove diela v Českej republike od našich moravských 
susedov z Krajskej galérie výtvarného umenia v Zlíne, 
Centra pre spracovanie odkazu Dušana Jurkoviča v Lu- 
hačoviciach a Múzea juhovýchodnej Moravy v Zlíne, 
ako aj Valašského múzea v prírode v Rožnove pod Rad- 
hošťom. Naši susedia dosiahli pozoruhodné výsledky 
a niektorým z Jurkovičových stavieb znovu vrátili život. 

A práve tomu, ako opäť vrátiť život nevyužívanej 
Jurkovičovej stavbe, bol venovaný Deň sirotinca 
v Modre, 21 . september 201 3. Akcia, ktorú zorganizo- 



vali o. z. Modranská beseda a miestny evanjelický cir- 
kevný zbor, sa konala pri príležitosti 100. výročia po- 
svätenia stavby a začatia jej využívania. Zároveň to bola 
aj verejná prezentácia zámeru a už vykonaných konkrét- 
nych krokov vedúcich k obnove a znovuvyužívaniu tejto 
stavby. Je to jedna z mála Jurkovičových realizáciií na 
Slovensku z obdobia jeho brnianskeho pôsobenia pred 
1. svetovou vojnou. Súčasťou akcie bol tiež odborný 
seminár zameraný ako na dielo Dušana Jukroviča, tak 
aj na zástoj cirkvi pri starostlivosti o siroty kedysi a sú- 
časné trendy v starostlivosti o deti v náhradných rodi- 
nách. Tak ako na seminári v Trenčíne, aj tu si prítomní 
vypočuli zaujímavé odborné referáty, vrátane vystúpení 
zástupcov Spolku architektov Slovenska prof. Jána M. 
Bahnu, prof. Štefana Šlachtu a autora tohto príspevku. 
Veľkému záujmu sa tešila aj vychádzka po niektorých 
ďalších stavbách Dušana Jurkoviča nachádzajúcich sa 
v tomto meste. Tento počin je pozoruhodný najmä tým, 
že ide o občiansku iniciatívu obyvateľov Modry, ktorí 
chcú túto v súčasnosti nevyužívanú a chátrajúcu stavbu 
zachrániť a využiť na celomestské kultúrne, spločenské 
a sociálne aktivity. Celé financovanie obnovy sa zabez- 
pečuje obdobne ako pri stavbe sirotinca formou gran- 
tov a finančných darov a zbierok. Pokiaľ sa tento zámer 
podarí uskutočniť a bude taký úspešný, ako bol Deň 
sirotinca, je reálna nádej, že sa podarí zachrániť a opäť 
zmysluplne využívať túto nielen pre Modru významnú 
stavbu. 

IVAN J A M N I C KÝ 





V Galérii Jaroslava Fragnera v Prahe otvorili 2. decembra 
2013 výstavu Architektúra a víno ve strední Evropé. Súčas- 
ne sa v Betlehemskej kaplnke konalo medzinárodné 
sympózium „Víno - architektúra - krajina" pod záštitou 
Karia Schwarzenberga, bývalého českého ministra 
zahraničia. Na sympóziu vystúpili napríklad svetoznámy 
prof. Podrecca, architekt Scherer z Južného Tirolská, 
Proppeller Z a Gernerovci z Rakúska, vinári z Čiech 
a Nemecka. Autor tohto príspevku vo svojom vstupe na 
konferencii prezentoval zúčastnené slovenské vinárstva 
- Karpatskú Perlu, Elesco, Terra Parná a Sanvin - 
s úspechmi slovenských vinárstiev vo svete, a v úvodnej 
eseji katatógu výstavy o nich prináša komplexnú 
informáciu z rôznych pohľadov. 

V expozícii a v anglicko - nemeckom katalógu sú 
zastúpené príklady z Rakúska, Južného Tirolská, Saska, 
Maďarska, Slovinska, Čiech a Slovenska. Vinárstva sú 
predstavené pôdorysmi, fotografiami, popismi architektúry 
a technológií i vinárskymi produktmi v nápaditej expozícii 
s fľašami zavesenými v priestore a tabletmi na vínnych 
sudoch. 

Výstava potrvá do 26. januára 2014, potom bude z Ga- 
lérie Jaroslava Fragnera putovať do Wroclavi, následne do 
Bratislavy, Budapešti, Neusiedlu, Slovinska a Meraná. 

JÁN M. BAHNA 

Juraj Fifik a Tomáš Manina 
BUDOVANIE SLOVENSKA 



TECHNICKÉ STAVBY RUŽINOVA 



Od 17. 10. 2013, Velehradská 7/A, Bratislava 



25. 10.-17. 11. 2013, designfactory, Bottova 2, Bratislava 

Začalo to nenápadne - fotografiou železničnej stanice Nové mesto v Bratislave architekta 
Vojtecha Fifika. Spúšť stlačil jeho vnuk, fotograf Juraj Fifik a týmto gestom v podstate 
odštartoval projekt Technické stavby Slovenska. Jeho cieľom je spolu s fotografom 
Tomášom Maninom zdokumentovať industriálne objekty vznikajúce na našom území 
prevažne v 40. až 60. rokoch 20. storočia. Plnenie päťročného plánu, ktorého vyvrcholením 
má byť knižná publikácia, prezentujú autori postupne na výstavách pod názvom Budovanie 
Slovenska. Aj tá aktuálna výstava v priestoroch bratislavskej Design Factory naznačuje, 
akým smerom sa zaznamenávanie budov, ktoré formovali tvár moderného Slovenska, 
uberá. Veľkoformátové fotografie umožnia divákovi nahliadnuť do ojedinelého interiéru 
vlakovej stanice vo Svite, vychutnať si takmer z vtáčej perspektívy Bellušove výrobné haly 
magnezitového závodu Dinas v Banskej Belej či jeho Kolonádový most v Piešťanoch. 
Poprechádzať sa však môžeme aj Baťovským mestečkom alebo sa nechať ohúriť 
rozsiahlosťou areálu dnes už nefunkčného cukrovaru v Šuranoch. 

Projekt kladie pred dvojicu fotografov viacero výziev. V prvom rade, neexistuje syste- 
matický súpis priemyselných budov toho obdobia, a tak sa ich vyhľadávanie pre autorov 




stalo trochu aj osobnou detektívkou - putujú po krajine, kladú otázky, počúvajú príbehy 
pamätníkov. A jednoduché nie je ani skĺbiť dva autorské fotografické rukopisy - Fifikov 
pohľad je výtvarnejší, Tomáš Manina má bližšie k reklamnému jazyku. V konečnom dô- 
sledku však rozdielne prístupy môžu vyskladať zaujímavú obrazovú mozaiku. Na niektorých 
fotografiách sa do popredia dostáva architektonická osobitosť stavieb, inde je dôležitejšie 
zasadenie industriálnych objektov do panorámy slovenskej prírody. A to je aj hlavnou mo- 
tiváciou projektu - rozšíriť vizuálny archív Slovenska. Ukázať, že zaujímavý estetický po- 
tenciál neukrývajú len tatranské štíty, drevenice, hrady a zámky, ale aj továrne, cukrovary, 
vodné nádrže či teplárne. Fifik s Maninom však nemajú v úmysle túto architektúru prvoplá- 
novo adorovať, ani svoju prácu nevnímajú ako apel na jej záchranu. Mapujú, aby aspoň na 
fotografiách uchovali to, čo tvorilo dôležitú súčasť rozvoja našej krajiny a čo už o pár rokov 
nemusí existovať. 

MICHAELA PAŠTEKOVÁ 

kurátorka výstavy 



Jedinečný fotografický projekt Technické stavby 1 9. storočia na území Ružinova pre- 
zentuje dvadsiatimi fotografiami obrovské (a doposiaľ v takomto rozsahu nezobrazené) 
kultúrne dedičstvo devätnásteho storočia mestskej časti Ružinov, napríklad Konskú 
železnicu, Prečerpávaciu stanicu v Zimnom prístave, Cvernovku, Danubius, Rafinériu 
Apollo, Gumon, Kablo, Pivovar Stein, Staré plynárne, či Mestské elektrárne... 

Tomáš Manina dokumentuje továrne, dopravné stavby, aj opustené miesta, kde sa 
kedysi tieto objekty nachádzali. Fotografie sú zhotovené na maliarske plátna technoló- 
giou salt silver print, ktorá odzrkadľuje dané historické obdobie. 

Autor projektu vo svojom diele používa kombináciu dvoch rovín - fotografický 
pohľad na danú skutočnosť a špecifickú zobrazovaciu techniku na pomedzí maľby. 
Vo svojom cykle záberov tak poukazuje na latentný odlačok krehkej reality. 

Tomáš Manina študoval v Zlíne na Univerzite Tomáša Baťu odbor reklamná foto- 
grafia. Momentálne pôsobí ako doktorand na katedre fotografie VŠVU v Bratislave, 
kde sa venuje výskumu a aplikácii historických techník fotografie. Pri svojej aktuálnej 
tvorbe uprednostňuje kombináciu tradičných fotografických postupov obohatených 
o technické možnosti dnešnej doby, čím ponúka pôsobivý vizuálny a emočný zážitok. 

V súčasnosti spolupracuje s renomovanými architektonickými štúdiami. Jeho 




Tomáš Manina: Cvernovka - fotografia zhotovená technológiou salt silver print 

Kováčska vyhňa na Ulici Jána Kollára v Martine v roku 1967. (neskôr zbúraná) 



Poučenie z príbehu 
STARÉHO MARTINA 



Viaceré naše mestá prežili v druhej polovici 
20. storočia búranie dovtedy dochovanej, zavše 
i hodnotnej historickej zástavby. Za všetky možno 
spomenúť banskobystrický Hušták a bratislavské 
Podhradie. Dnes sa hovorí o „stratenom meste". 
Osobitným príkladom je príbeh mesta Martina, 
kde sa zbúraniu veľkej, podstatnej časti histo- 
rického jadra vtedy podarilo zabrániť na základe 
odbornými argumentami podloženej občianskej 
iniciatívy. 

Mesto Turčiansky Svätý Martin sa od roku 1861 , keď v ňom 
prijali Memorandum slovenského národa, stalo strediskom 
snáh o emancipáciu Slovákov v rámci Uhorska. Tento príbeh 
mal celkom spontánny, demokratický charakter, bez priazne 
politickej moci, ba v opozícii proti nej. V tom sa prejavila 
historická jedinečnosť tohto mesta, ktoré si pritom dlho 
zachovávalo vcelku vidiecky ráz. Memorandum v roku 
1861 podpísali v jednom z martinských prízemných domov, 
v Šimko-Klanicovskom dome. Až po požiari roku 1881 
sa v Martine začala sústavná výstavba vyšších domov 
z tvrdých materiálov. 

Od roku 1947 sa Martin začal rýchlo rozvíjať ako cen- 
trum priemyslu. V súvislosti s tým sa rozprúdila mohutná 
bytová výstavba, ktorá začala prenikať aj do historického 
centra mesta. Najstaršiu časť mesta predstavovalo územie 
v okolí rímskokatolíckeho kostola sv. Martina. Vedenie mes- 
ta dochovanej zástavbe na tomto území neprikladalo význam 
a bolo ochotné ju obetovať novej výstavbe, hoci tu stála 
napríklad jedinečná kováčska vyhňa na ulici Jána Kollára, 
doklad starej histórie Martina. Toto územie dostalo pracovný 
názov Martin-Riadok, podľa ulice vedľa kostola. (Ulica Ria- 
dok bola do roku 1872 samostatnou obcou a až do konca 
si zachovávala charakteristickú prízemnú zástavbu.) 

V roku 1958 Ing. arch. Aladár Buzik navrhol prestavbu 
územia okolo kostola. Neskôr sa plán prestavby rozšíril 

o dálšie územie smerom na sever, čo už zahŕňalo takmer 
celé historické jadro, vrátane historického Národného domu, 
ktorý tiež nebol záujem zachovať. Roku 1961 vypísali súťaž 
na nové námestie oproti evanjelickému kostolu a roku 1962 
novú súťaž na prestavbu územia okolo kostola sv. Martina. 
Víťazmi súťaže sa stali košickí architekti Eugen Kramár a Ján 
Šprlák. Podľa výsledku súťaže sa okrem niekoľkých, hlavne 
novších budov, malo celé historické jadro Martina postupne 
zbúrať, hoci tu dodnes stoja zdravé poschodové budovy. 
Vtedajšiu zástavbu mali nahradiť bežné typizované domy. 

Ako prví reagovali niektorí pracovníci Matice sloven- 
skej. V apríli 1966 zvolali o tejto kauze odbornú poradu. 
V lete toho istého roku prebehla polemika v časopise Kultúr- 
ny život. Hoci redakcia časopisu spočiatku o túto tému 
nemala záujem, neskôr jej poskytla značný priestor. 

V polemike v Kultúrnom živote sa autori postavili proti 
zámeru zbúrať historické jadro Martina. Boli to najmä novi- 




nár Roman Kaliský a literárny historik Michal Gáfrik. Opačná 
strana argumentovala, že dochovaná zástavba „starého" 
Martina nepredstavuje nijakú hodnotnú architektúru. 

Rodák z Moravy D r. Libor Knézek sa v tých časoch 
zaoberal problematikou „literárnych" pamiatok, t. j. objektov 
spätých so životom a pôsobením osobností slovenskej lite- 
rárnej a vôbec kultúrnej histórie. Roku 1965 vyšla kniha 
„Literárne prechádzky po Stredoslovenskom kraji", kde 
sa venoval ich topografii spolu s Pavlom Uhrínom. Keď 
Dr. Knézek, zamestnaný vtedy na Zväze slovenských spi- 
sovateľov, zistil, o čo ide, vyvinul osobnú iniciatívu. Pravde- 
podobne práve on presvedčil vtedajšieho predsedu Zväzu 
spisovateľov básnika Vojtecha Mihálika, aby sa angažoval 
v tejto kauze. V Kultúrnom Živote sa objavil otvorený list 
Zväzu spisovateľov, žiadajúci Slovenskú národnú radu 
(SNR) o zásah v prospech zachovania pamiatok, resp. 
celého historického prostredia Martina. 

Na základe príkazu Povereníctva SNR pre školstvo 
a kultúru dostal Slovenský ústav pamiatkovej starostlivosti 
a ochrany prírody (SÚPSOP) za úlohu komplexne objasniť 
pamiatkovú problematiku Martina za spolupráce ďalších 
inštitúcií. Riaditeľ SÚPSOP Ing. arch. Ján Lichner v tejto 
veci zvolával odborné porady. Na jednu z nich prizval vý- 
znamného urbanistu prof. Emanuela Hrušku a požiadal ho 
okrem iného o vyjadrenie, či nie je na prekážku pamiatkovej 
ochrany nepravidelná výšková hladina martinskej hlavnej 
ulice. Prof. Hruška proti nej nemal námietky. V elaboráte 
SÚPSOP sa konštatovalo, že do roku 1918 „Martin (...) 
plnil funkciu slovenského hlavného mesta. (...) Vedomie 
práva a spravodlivosti, neoblomná vôľa žiť a tvoriť prekoná- 
vali všetku 'malosť prostredia a vecí." Význam historického 
prostredia Martina teda nespočíva v jeho architektúre, ale 
v hodnote jeho tradícií a génia loci. Uvedený elaborát schvá- 
lila roku 1967 Komisia pre kultúru a informácie SNR. 



Veľké búranie Martina sa teda dočasne podarilo zastaviť. 
Po roku 1968 nasledovali ešte búračky menšieho rozsahu, 
vyplývajúce z tvrdohlavosti vtedajších miestnych funkcioná- 
rov, ktorí nepochopili a podcenili význam kultúrneho dedič- 
stva svojho mesta. Asi v roku 1970 zbúrali Šimko-Klanicov- 
ský dom, pripomínajúci časy Memoranda, potom okrem 
neho spomenutú kováčsku vyhňu na ulici Jána Kollára, 
domy Janka Jesenského, Eleny Maróthy-Šoltésovej, aj dom 
Viliama Paulínyho-Tótha (hoci ho Ing. arch. Ivan Matušík 
vo svojom návrhu úpravy nového námestia rešpektoval). 

Veľká časť historického jadra sa však zachovala. Zväz 
slovenských architektov, ktorý spočiatku myšlienku záchrany 
historického Martina odmietal, neskôr iniciatívne vypísal 
študijné úlohy, ktoré mali preukázať, ako sa myšlienky 
pamiatkárov dajú uskutočniť. Tieto študijné úlohy vcelku 
zásadu pamiatkovej ochrany Martina potvrdili. Históriu 
Martina môžeme pokladať za súčasť našich demokratických 
tradícií. Podľa zákona č. 241/1994 o meste Martine je toto 
mesto centrom národnej kultúry Slovákov. 

Pri problémoch tohto druhu zdanlivo ide o rozpory me- 
dzi „starým a novým", „pokrokom a zaostalosťou", ale pod- 
statu treba hľadať hlbšie. Často ide o rozpor medzi módnym, 
ale šablónovým myslením a zdravým rozumom. 

Kauza „starý Martin" je poučením, aby zásadový prístup, 
rozvaha, rešpektovanie dobrých tradícií, všeobecných kul- 
túrnych hodnôt, génia loci, citlivosť k prostrediu, veľkorysý 
prístup k urbanistickej problematike a schopnosť brať do 
úvahy „spätné väzby" verejnosti otvárali cesty k riešeniam 
v záujme kultúrneho, ľudského prostredia našich miest 
a prezentujúcim aj nadčasové hodnoty, nielen technokraciu, 
predvádzanie sa a okamžitý zisk. 

IGOR THURZO 

Foto: autor 




Námestie SNP v Martine v roku 1967. Národný dom a niekdajšia Ulica Národného domu v Martine 

(1967). 



ARCHITEKT JÁN HANZEL - tvorca 
viacerých banskobystrických dominánt 



Architektúra. Teoretický výraz, ktorého praktický zmysel svojou tvorbou napĺňajú 
formovatelia veľkej časti nášho hmotného sveta - architekti. Každý ich tvorivý počin 
v podobe čiar zmenených na hmotu výrazne usmerňuje naše každodenné kroky. Architektú- 
ru vnímame svojimi zmyslami a rôznym spôsobom akceptujeme v danom prostredí. 

Ambíciou každého 
architekta je vytvoriť dielo, 
ktoré osloví svojho 
užívateľa či pozorovateľa 
pozitívne, vyvolá v ňom 
príjemnú emóciu. Veď ono 
tu zostáva dlhý čas po 
jeho odchode... 

Mnohokrát sú autori 
stavieb, okolo ktorých 
denne chodíme, pre väčši- 
nu z nás neznámi tvorco- 
via. Týmto krátkym prí- 
spevkom chcem priblížiť 
tvorbu architekta Jána 
Hanzela, ktorý nás pred 
niekoľkými dňami navždy 
opustil, a takto mu vzdať 
poslednú poctu. 





Ing. arch. Ján Hanzel 
(1935-2013) sa narodil 
na Gemeri a väčšinu svoj- 
ho tvorivého života prežil 
ako zamestnanec bansko- 
bystrického projektového 
ústavu Stavoprojekt. Ako 
jeho mnohoročný kolega 
som ho poznal ako pocti- 
vého, pracovitého, vášnivého tvorcu a pritom skromného človeka. Jeho architektonické diela 
sú charakteristické racionálnym dispozično-prevádzkovým riešením, prehľadnou a čitateľ- 
nou hmotovou kompozíciou, nápaditou architektúrou. 

Bez nadsádzky možno povedať, že zanechal významnú stopu vo viacerých dominant- 
ných priestoroch organizmu mesta Banská Bystrica. Na sklonku 20. storočia sa ako autor 
či spoluautor podieľal na podobe výrazných investičných akcií na území nášho mesta. 

Dobre známy je administratívny komplex budov na Partizánskej ulici s dominantnou 
výškovou budovou terajšej Slovenskej pošty. Výrazný hmotový kompozičný princíp kontras- 
tu horizontály s vertikálou, uplatňovaný v tom čase vo viacerých európskych metropolách 
preniesol aj do priestoru nášho mesta ako účinný mestotvorny prvok. Žiaľ ani doteraz nie je 
celý komplex dobudovaný - dve prázdne prieluky čakajú na svojich nových investorov. 

V siluete mesta Banská Bystrica sa vyníma jeho budova Štátneho archívu na Jesen- 
skom vŕšku. Výrazné plné hmoty archívnych depozitov v kontraste s perforovanou podno- 
žou administratívnej časti a monumentálnym schodiskom citlivo dotvárajú horizont pri 
severnom vstupe do mesta. 

Jednou z jeho prvých väčších stavieb bola budova Strednej zdravotníckej školy na Ta- 
jovského ulici a neskôr nenápadne dôstojná budova Krajskej štátnej arbitráže na Fortničke. 

Nová budova Stavoprojektu (AURIS) na Rudlovskej ceste, ktorej je spoluautorom, 
dominuje veľkému otvorenému priestoru v severnej časti mesta so zaujímavým terénnym 
zlomom v jej pozadí. Akoby nás vítala pri vstupe do neďalekého obytného súboru Rudlová- 
-Sásová, jedného z najväčších slovenských súdlisk, ktoré tvorí výrazné percento zastavanej 
plochy z celkového organizmu mesta. Autorom jeho koncepcie a projektových stupňov jed- 
notlivých etáp výstavby je práve architekt Hanzel. 

Spomínam si, ako sa pri jeho tvorbe boril s konfliktom požadovanej prísnej typizácie 
a určenou hustotou obývanosti v zložitých terénnych podmienkach. Dopad týchto nevyvá- 
žených záväzných ukazovateľov, stanovených vtedajšou štátnou politikou, dnes pociťujú 
obyvatelia hlavne v statickej doprave. Bolo by však nespravodlivé z toho viniť projektanta. 

Po roku 1993 sa architekt Hanzel stiahol do ústrania a venoval sa hlavne sakrálnej 
architektúre a tvorbe sakrálnych interiérov. Posledná výrazná realizácia z tejto časti jeho 
života je kostol Blahoslavenej Panny Márie v Žiari nad Hronom. 

Hodno spomenúť, že od mladosti až do posledných chvíľ bol vášnivým rádioamaté- 
rom. Tešil sa z každého úspešného spojenia s kolegami v éteri na celom svete. Žiaľ, jeho 
vysielač sa navždy odmlčal. Rozlúčili sme sa s ním nedávno, práve v deň jeho nedožitých 
78. narodenín. Česť jeho pamiatke. 

JOZEF FRTÚS 



KOLOMAN LEŠŠO 

3.11.1942-27.9.2013 



Koloman Leššo patrí do veľkej rodiny 
architektov, ktorí obohatili a obohacujú 
aj dálšie druhy výtvarného umenia. 
Najčastejšie ešte počas štúdií začínajú ako 
karikaturisti, mnohí z nich však postupne 
svoj záujem presúvajú na príbuzné druhy 
výtvarného umenia a neskôr sú známi 
viac ako významní výtvarníci, než ako 
architekti. Podobne ako kolega architekt 
Saul Steinberg (ale u nás napríklad 
aj Dušan Junek), prinášajú iný, viac 
uvažujúci pohľad, umocnený hravými 
experimentmi. 

Večne očarený hľadač Koloman Leššo 
bol však vždy dokonale zrozumiteľný aj 
pre detského diváka, jeho experimenty 
neboli nikdy samoúčelné, vždy ponúkal 
dobrodružstvo hľadania a objavovania 
nových vzťahov. Či to boli ilustrácie knihy 
Lov slov, ktoré vytvoril z priestorových 
variácií vystrihnutého bieleho papiera, ale- 
bo rôzne materiály, z ktorých vytváral ani- 
mované filmy. Okrem tradičnej plastelíny 
pracoval aj s drevom, polystyrénom, či 

moduritom, ale predovšetkým s keramikou. Vytváral obrovské množstvá rozkošných 
keramických figúrok, ktoré i bez animácie pôsobia veľmi vitálne. V oblasti animované- 
ho filmu je jeho výtvarný prínos často objaviteľský a zatiaľ, žiaľ, aj bez akýchkoľvek 
nasledovníkov. 

Koloman bol bytostný výtvarník. Vždy keď rozprával a uvažoval, hneď všetko 
zároveň kreslil. Hravá hľadajúca linka zaznamenávajúca zamyslenie, uvažovanie 
a názory na našu chaotickú súčasnosť je pre jeho tvorbu najcharakteristickejšia. 
A za tým všetkým je pobavený úsmev nad tým, čo všetko tieto linky odhalili. 

FERO JABLONOVSKÝ 

STAVBA ROKA 2013 



V priestoroch bratislavského Mestského divadla Pavla 
Országha Hviezdoslava sa 21 . 1 0. 201 3 konalo slávnostné 
odovzdávanie cien 19. ročníka celoštátnej sútäže Stavba 
roka 2013. Vyhlasovateľmi sútáže sú Združenie pre rozvoj 
slovenskej architektúry a stavebníctva - ABF Slovakia 
(organizátor sútáže od r. 1995), Ministerstvo dopravy, 
výstavby a regionálneho rozvoja Slovenskej republiky, 
Zväz stavebných podnikateľov Slovenska, Slovenská 
komora stavebných inžinierov, Slovenská technická 
univerzita v Bratislave, Stavebná fakulta, Slovenský zväz 
stavebných inžinierov, Spolok architektov Slovenska, 
Technický a skúšobný ústav stavebný, n. o., Prvá stavebná 
sporiteľňa, a. s. a Vydavateľstvo EUROSTAV, s. r. o. 

V tomto ročníku posudzovala stavby 7-členná odbor- 
ná porota s medzinárodnou účasťou, nominovaná vyhla- 
sovateľmi súťaže, v zložení: prof. Ing. arch. Štefan Šlach- 
ta.PhD. - predseda poroty, Ing. Anna Juhos - podpred- 
sedníčka poroty, členovia: prof. Ing. Jozef Hraška, PhD., 
Ing. Dáša Kozáková, Ing. Peter Rastocký, Ing. arch. 
Katarína Viskupičová, ir. Tatiana Vitkova Buijs (NL), 
doc. Ing. Július Šoltész, PhD. a Ing. Mária Brichtová- 
sekretár súťaže. 

Už tradične, po piaty krát, vzišla z internetového hlaso- 
vania širokej verejnosti na internetovom portáli www.zo- 
znam.sk Cena verejnosti, ktorú získala rekonštrukcia 
a prístavba Wellness Hotela Rozsutec*** (Terchová), od 
autorov Ing. arch. Martina Bišťana a Ing. Juraja Záhorca 
(AB-ateliér, s.r.o.). 

Porota posúdila 20 stavebných diel a udelila spolu 
12 cien deviatim stavbám a to: 6 cien vyhlasovateľov súťaže, 
2 ceny za celospoločenský prínos, 3 nominácie na hlavné 
ceny a jednu hlavnú cenu, ktorá získala titul Stavba roka 2013. 

Cenu Zväzu stavebných podnikateľov Slovenska získa- 
la novostavba Business Center Moldavská (Košice, Mol- 
davská cesta 10/B) - Ing. Ján Lorenc, Ing. arch. Viktor 
Guth, Ing. arch. Jaroslav Juričko (Artes Design s.r.o.). 

Cenu Stavebnej fakulty STU v Bratislave získal nízko- 
energetický administratívno-priemyselný objekt Sedem, 
reklamná agentúra, s. r. o (novostavba, Košice, Textilná 
7/A) - Ing. arch. Michal Žoffčák, Ing. arch. Martin Pačay, 
Ing. arch. Pavol Wohlfahrt (AM-ARCH s. r. o.). 

Cenu Vydavateľstva EUROSTAV, s. r. o. získal Poly- 
funkčný objekt Skybox, a. s. (novostavba, Bratislava, 
Pajštúnska ulica 3, 5, 7, 9) - Ing. arch. Kalin Cakov, 




Stavbou roka 2013 sa stal bratislavský multifunkčný komplex Central. Polyfunkčné, výškovo členené centrum integruje rezidenčnú 
časť s nákupným centrom, kanceláriami, hotelom, podzemnými garážami a verejnou plavárňou. Porota udelila hlavnú cenu za vydarené 
kompozičné a hmotovo-priestorové riešenie, pridané hodnoty ako kvalitnú parkovú úpravu zelenej strechy a plavecké bazény s relaxačným 
zázemím, čitateľnú filozofiu v architektonickom riešení, funkčnom usporiadaní, v stavebno-technickom riešení a v usporiadaní vnútorných 
priestorových vzťahov, či už ide o obchodné, administratívne alebo hotelové priestory, ďalej za vysokú kvalitu stavebno-technicky náročnej 
realizácie dosiahnutej používaním pokrokových technológií. 



Ing. arch. Metodiy Monev, Ing. arch. Ján Obušek, 
Ing. arch. Tomáš Umrian, Ing. arch. Emil Makara. 

Cenu Slovenskej komory stavebných inžinierov získala 
novostavba CENTRAL (Bratislava, Metodova 6) - 
Ing. arch. Ivan Kubík a kol. - Ing. arch. Jolana Foglová, 
Ing. arch. Marek Németh, Ing. arch. Rado Vlkovič (Ateliér 
Ivan Kubík, s.r.o.). 

Cenu technického a skúšobného ústavu stavebného, 
n. o. získal Výrobný závod Semecs (novostavba, Vráble, 
Hlavná 1 797) - Hans Jansen (AIA s.r.o.). 

Cenu Prvej stavebnej sporiteľne, a. s. - BYTOVÝ 
DOM ROKA 2013 získala novostavba Slnečnice, 1. etapa 
(Bratislava - Petržalka, Žltá ulica) - Ing. arch. Matej 
Grébert, Ing. arch. Juraj Benetin, Ing. arch. Miroslav 
Čatloš, Ing. Peter Cibulka, Ing. arch. Juraj Česelský, 
Ing. arch. Ján Droždiak, Ing. arch. Miroslava Gašparová 
(Compass Architekti). 

Cenu primátora Hl. mesta Slovenskej republiky Brati- 
slavy získala novostavba Fakulty informatiky a informač- 



ných technológií STU v Bratislave (Bratislava, llkovičova 
2) - Ing. arch. František Kaločay, Ing. Jozef Kovalčík, 
Ing. František Solár. 

Cenu ministra dopravy, výstavby a regionálneho roz- 
voja SR získal Cyklomost slobody (Bratislava, k. ú. Devín- 
ska Nová Ves) - Ing. arch. Milan Beláček, Ing. arch. Igor 
Ščipák (architektúra); prof. h. c, prof. Dr. Ing. Zoltán 
Agócs, PhD., Ing. Marcel Vanko, prof. Ing. Peter Turček, 
PhD. (oceľ. konštrukcia a spodná stavba); Ing. Ľuboš Roj- 
ko, PhD, prof. h. c, prof. Dr. Ing. Zoltán Agócs, PhD. (roz- 
hodujúca odborná časť). 

Nominácie na hlavnú cenu získali: Cyklomost Slobody, 
Wellness hotel Rozsutec a CENTRAL. Víťazom hlavnej ceny 
a nositeľom titulu Stavba roka 2013 sa stal CENTRAL 
(novostavba, Bratislava, Metodova 6) - Ing. arch. Ivan Kubík 
a kol.: Ing. arch. Jolana Foglová, Ing. arch. Marek Németh, 
Ing. arch. Rado Vlkovič (Ateliér Ivan Kubík, s.r.o.). 

Zdroj: www.stavbaroka.eu 



CENA ARCH 2013 



Cenu ARCH ud'eľuje odborný časopis ARCH o architektúre a inej kultúre, ktorý od 
roku 2006 vydáva Vydavateľstvo Eurostav, s.r.o. Zámerom ceny je vyzdvihnúť pozoru- 
hodné diela domácej architektonickej scény a prispieť tak k jej ďalšej kultivácii. Poro- 
ta vyberá víťaza z diel publikovaných v časopise ARCH počas uplynulého roka. 




Vo štvrtok 7. novembra 2013 v Moyzesovej sieni v Bratislave odovzdali v poradí už 
šestnástu Cenu ARCH. O jej udelení rozhodovala medzinárodná porota v zložení Andrea 
Bacová (šéfredaktorka časopisu ARCH, SK), Dieter Henke (AT), Ladislav Kuba (CZ), 
Juraj Šujan (SK) a Ľubomír Závodný (SK) v dňoch 18. - 20. 9. 2013. 

Porota posudzovala desať architektonických diel, ktoré na tohoročnú cenu nomino- 
vala redakčná rada časopisu: polyfunkčné centrum Nová Mýtna v Bratislave (Zdenék 
Machanec, Rudolf Benček, Jaroslav Tkáč), Letný pavilón SNG v Bratislave (Martin Jan- 
čok / Plurál, Aleš Šedivec / Totalstudio), Refinery Gallery v Bratislave (Martin Paško / 
ADOM . M STUDIO / design factory), rodinný dom Patio v Nitre (Ivan Matušík), SPOTs 
- konverzia výmenníkových staníc na kultúrne body v Košiciach (kolektívy architektov), 
rodinná usadlosť na Orave (Peter Lacko, Filip Tittelbach, Anna Eiseltová / A.LT architek- 
ti), bytový komplex Slnečnice v Bratislave-Petržalke (Juraj Benetin, Lenka Beňušová, 
Peter Cibulka, Miroslav Čatloš, Juraj Česelský, Ján Droždiak, Miroslava Gašparová, 
Matej Grébert / COMPASS), rodinný dom na Dlhých dieloch v Bratislave (Maroš Fečík / 
plusminusarchitects), pasívny drevoslamený dom v Melčiciach-Lieskovom (Martin 
Šichman, Boris Meluš / oximoron) a Košický hrad - revitalizácia na vrchu Hradová 
(Ján Sekan, Richard Krajči, Branislav Ivan / ARCHIKON). 

Laureátom Ceny ARCH 2013 sa stal Bytový komplex Slnečnice v Bratislave - Petržal- 
ke od kolektívu architektov: Juraj Benetin, Lenka Beňušová, Peter Cibulka, Miroslav 
Čatloš, Juraj Česelský, Ján Droždiak, Miroslava Gašparová, Matej Grébert (COM- 
PASS). Na realizačnom projekte spolupracovala spoločnosť KONSTRUKT PLUS. 



Zdroj: tlačová správa 



FÓRUM ARCHITEKTÚRY 6/2013 



SEMINÁR 

o novom stavebnom 
zákone v NR SR 



Seminár a diskusné fórum s názvom Očakávané 
pozitíva a možné slabiny nového stavebného 
zákona sa uskutočnil 17.10. 201 3 v kinosále 
Národnej rady Slovenskej republiky (NR SR) 
z iniciatívy predsedu Výboru NR SR pre pôdo- 
hospodárstvo a životné prostredie poslanca 
Mikuláša Hubu a člena Výboru NR SR pre verej- 
nú správu a regionálny rozvoj poslanca Igora 
Hraška v spolupráci s Geografickým ústavom 
SAV, Združením pre urbanizmus a územné pláno- 
vanie na Slovensku (ZUUPS) a Spoločnosťou 
pre trvalo udržateľný život (STUŽ SR). Seminára 
sa zúčastnilo viac ako 130 odborníkov z celého 
Slovenska, vrátane zástupcov ministerstiev 
životného prostredia, kultúry a hospodárstva. 

V úvode predstavili návrh nového stavebného 
zákona zástupcovia ministerstva dopravy, 
výstavby a regionálneho rozvoja SR - štátny 
tajomník František Palko, generálny riaditeľ 
sekcie výstavby Tibor Németh a riaditeľka od- 
boru štátnej stavebnej správy Viera Rajprichová. 

Ďalšie príspevky k téme predniesli predsta- 
vitelia akademickej obce Maroš Finka, za SKA 



CENA ZUUPS 
Cena za urbanizmus 




Foto: www.obycajniochranari.sk 

Bohuš Kováč, za Združenie pre urbanizmus 
a územné plánovanie na Slovensku (ZUUPS) 
Anna Dobručká, za Úniu miest Slovenska 
Marián Minarovič a ďalší. Seminár s bohatou 
účasťou a otvorenou, miestami veľmi kritickou 
diskusiou upozornil na viaceré nedostatky 
návrhu a priniesol mnohé odporúčania na ich 
riešenie. 

Závery a odporúčania z diskusie doručia 
poslanci kompetentným vládnym činiteľom. 

Priebeh seminára a jednotlivé príspevky 
sú zverejnené na stránke poslancov NR SR 
www.obycajniochranari.sk 

Napriek tomu, že na môj príspevok - prezentá- 
ciu záverov zo seminára ZUUPS vo Svite - ne- 
zostal priestor, som rada, že som sa seminára 
mohla zúčastniť a dúfam, že sa tvorcovia zákona 
podnetmi „zdola" budú seriózne zaoberať. 

ĽUDMILA PRIEHODOVÁ 

členka Rady ZUUPS 

www.zuups.sk 




Združenie pre urbanizmus a územné plánovanie na Slovensku (ZUUPS) vyhlasuje každý druhý rok súťaž Cena ZUUPS 2013 — 
Cena za urbanizmus, ako národné kolo medzinárodnej sútäže ECTP-CEU. Víťazné dielo a prvé nominované dielo potom môže 
postúpiť do sútäže ECTP v Bruseli, ktorá sa tiež koná každý druhý rok a najbližšie bude v roku 2014. 

Porota Ceny zasadala 18. 10. 2013 v priestoroch Spolku architektov Slovenska v zložení: doc. Ing. arch. Róberta Štepánko- 
vá, Ing. arch. Petronela Királyová, Ing. arch. Vít Rezáč, PhD., prof. Bohumil Kováč, Ing. arch. J. Hrozenský, Ing. arch. M. Bedätš. 
Za predsedu poroty bol zvolený Ing. arch. Vít Rezáč. Sekretárom sútäže bol Ing. arch. Arnošt Mitske. 

Do súťaže bolo prihlásených osem prác, porota napokon v treťom kole vybrala tri práce a rozhodla o ich poradí: 

1. miesto 

Mikroregión Radošinka 
(krajinársko-urbanistická 
štúdia rekreačného potenciálu) 

Lokalita: Mikroregión Radošinka, 
okres Nitra 

Riešiteľ: Ateliér Dobručká, s.r.o., 
Nitra 

Autorky: Ing. Anna Dobručká, 
Ing. Eva Vyrosteková 
Investor: Nitriansky samosprávny kraj 

Porota ocenila metodický prístup 
k stanoveniu rekreačného potenciálu 
územia, mnohovrstevnatosť analýzy, 

ktorá je vhodným východiskom pre následné urbanistické riešenie daného územia, metodický návod na spracovanie obdobných 
území, zohľadnenie kultúrno-historických aspektov, urbanistických a krajinárskych hodnôt a zachovanie charakteristických 
prvkov a génia loci. Prácu doporučila na postup do medzinárodnej sútäže ECTP-CEU. 



2. miesto 

Územný generel dopravy 
mesta Piešťany 

Lokalita: Mesto a okres Piešťany 
Riešiteľ: Ing. Peter Rakšányi, PhD, 
zodpovedný riešiteľ kol. DOS-SvF 
STU Bratislava 

Autori: Ing. Peter Rakšányi, PhD, 
Ing. arch. Peter Vaškovič, Ing. Milan 
Ondrovič, PhD. 

Investor: Mesto Piešťany -zákazka 
vysúťažená vo verejnom obstarávaní 

Porota vyzdvihla význam 
odvetvových územnoplánovacích 
podkladov (generel dopravy) 
v procese územného plánovania 
a hodnôt jeho väzby na urbanistickú 
koncepciu mesta. Prácu doporučila 
na postup do medzinárodnej sútäže 
ECTP-CEU. 

3. miesto 

Lomnické korzo - Tatranská 
Lomnica (projekt pre územné 
rozhodnutie) 

Lokalita: Tatranská Lomnica, 
Vysoké Tatry 

Riešiteľ: AMŠ Partners, s.r.o. 
Autori: Ing. arch. Marián Šovčík, 
CSc, Ing. arch. Pavel Záriš, 
Ing. arch. Branislav Somora, PhD. 
Investor: Tatry Mountains Resorts, 
Liptovský Mikuláš 



Porota oceňuje pokus o ucelenú koncepciu pešieho prepojenia hlavných dopravných uzlov s prvkami riešenia verejného 
priestoru a vloženie kompaktnej funkčnej a priestorovej štruktúry do pôvodnej živelnej výstavby. 



Výstava prác prihlásených do sútäže je sprístupnená v Galérii architektúry SAS na Panskej ulici 15 v Bratislave na 1 . poschodí 
do 13. decembra 2013. 

UKRAJINA VO SVETOVEJ 
ARCHITEKTONICKEJ KOMUNITE 

Konferencia Národného zväzu architektov Ukrajiny 
a Stretnutie členov Rady a prezidentov členských sekcií 
II. regiónu UIA v Kyjeve 

Národný zväz architektov Ukrajiny (National Union of Architects of Ukraine - NAUAU) 
pozval čelných predstaviteľov UIA a prezidentov II. regiónu UIA do Kyjeva na dve podujatia 
v dňoch 7. až 9. 1 1 . 201 3 - odbornú konferenciu a Stretnutie Rady a prezidentov 
členských sekcií II. regiónu UIA. 

Konferencia „Ukrajina vo svetovej architektonickej komunite" sa konala v sídle Národ- 
ného zväzu architektov Ukrajiny v centre mesta, kde účastníkov privítal Vladimír Gusakov, 





Antonio Riverso, Deniz Incedayi, Albert Dubler, Michel Barmaki 



Bulvár Chreščatik, typický socialistický realizmus z 50. rokov 




Jozef Istenes, Vladimír Gusakov, Olena Olyinyk, Ernô Kálmán 

prezident zväzu. Slávnostný príhovor k účastníkom konferencie mal Aleksandr Vilkut, 
vicepremiér vlády Ukrajiny. Úvodné prednášky odzneli z úst ministra regionálneho rozvoja, 
výstavby a komunálnych služieb Gennadija Temnika, hlavného architekta mesta Kyjev 
Sergeja Tselovalnika a prezidenta Konfederácie stavebných podnikateľov Ukrajiny Leva 
Partskhaladzeho. 

Prezident zväzu Vladimír Gusakov nás oboznámil s materiálom prípravy zákona o zalo- 
žení Komory architektov Ukrajiny, ktorý podali do Parlamentu Ukrajiny, a s adaptáciou me- 
dzinárodných štandardov EÚ do postavenia a práce architektov Ukrajiny. Andrej Kaftanov, 
člen Rady II. regiónu UIA, uviedol svoju prednášku s názvom „Regionálne špecifiká zacho- 
vania architektonického dedičstva sovietskej éry" sprevádzanú premietaním najvýznamnej- 
ších dobových architektonických diel. Viceprezidentka Národného zväzu architektov Ukraji- 
ny Olena Oliynik hovorila o širokej regionálnej spolupráci architektov pre naplnenie cieľov 
budúceho rozvoja architektonického dedičstva krajiny a premietla niekoľko vzorových prí- 
kladov z Kyjeva, Lvova a iných miest. Kulturológ Vladimír Nikitin nás uviedol do proble- 
matiky kultúrnych dejín Ukrajiny. Júlia Suprunovič nám vykreslila celý diapazón aktivít 
študentov architektúry na riešenie problémov mestského prostredia hlavného mesta 
s množstvom príkladov inovatívnych prístupov mladej generácie. 

Na druhý deň sa konalo stretnutie členov Rady a prezidentov členských sekcií 
II. regiónu UIA v Hoteli Nacionalnij. V úvodnom vystúpení viceprezidentka UIA za II. región 
Deniz Incedayi vyzdvihla prvé výsledky užšej spolupráce s I. regiónom UIA - podpísanie 
dohody o spolupráci s výborom DOCOMOMO na stretnutí I. regiónom UIA v Lisabone 
a s Majstrovskou školou architektúry v Lione. Vyzdvihla tiež význam II. Medzinárodného 
biennale architektúry Antalyia (IABA) v jej rodnej krajine v Turecku, ktoré sa konalo 
v dňoch 7. 9. až 7. 10. 2013. Organizovala ho Únia komôr tureckých inžinierov a architek- 
tov (UCTEA) a Únia architektov krajín stredozemného regiónu (UMAR). Pripomenula tiež 
neblahú vnútropolitickú situáciou vyvolanú protidemokratickými postupmi vlády jej krajiny 



Panoráma centra mesta Kyjev 

a napriek tomu úspešnosť 
podujatí Svetového dňa 
architektúry, ktoré sa ko- 
nali v Istanbule a Ankare 
počas celého prvého 
októbrového týždňa. 

Antonio Riverso, 
viceprezident UIA za 
I. región hovoril o straté- 
gii rozširovania spoluprá- 
ce aktérov kultúrneho 
života, inštitúcií architek- 
túry ako aj spoločenskej 
a občianskej sféry na 
riešení problémov život- 
ného prostredia v mes- 
tách a na vidieku a zvyšovaní aktivity občianskej sféry v rozhodovacom procese týkajúcom 
sa týchto otázok. V tejto súvislosti upozornil na otázky súčasného obdobia prípravy 
Svetového kongresu UIA 2014 v Durbane, ktoré sa bude konať pod heslom „Architecture 
otherwhere" (Architektúra inde), o potrebe osloviť čo najširšie vrstvy na premýšľanie 
o výzvach doby, akými sú napríklad krízy v sociálnej sfére, zabezpečenie primeraného 
bývania a primeraných životných podmienok v rôznych regiónoch sveta. Ale aj najväčšia 
výzva našej doby - prírodné katastrofy - spôsobené okrem iného aj radikálnou zmenou 
klímy, nás nútia popri „globálnom" zmýšľaní podporiť aj „glokálne" zmýšľanie, čo má pod- 
statne zefektívniť riešenie problémov prostredia v týchto regiónoch. Uviedol príklad talian- 
skeho mesta Lampedusa zničeného zemetrasením a spoluprácu miestnej a regionálnej 
komunity, UIA a UNESCO. 

Michel Barmaki, generálny tajomník UIA upozornil na nutnosť vytvorenia novej vízie 
UIA založenej na zastúpení celej generačnej a profesnej palety architektov a zástupcov 
príbuzných vedných disciplín v regionálnych pracovných skupinách UIA. Oboznámil nás 
s finančným plánom podpory účasti mladej generácie architektov a zástupcov združených 
disciplín v práci sekcií regionálnych združení UIA a ich spolupráce v celosvetovom me- 
radle. Vyzval tiež na vytvorenie pracovných skupín na prípravu materiálov jednotlivých 
tematických okruhov pre debaty za okrúhlym stolom na Kongrese UIA 2014 Durban. 

Po vystúpeniach uvedených čelných osobností UIA svoju organizačnú prácu na medzi- 
národnom poli prezentovali aj prítomní členovia rady II. regiónu UIA Jerzy Grochulski 
(Poľsko), Ernô Kálmán (Madársko), Fan Vavili -Tsinka (Grécko), Andrej Kaftanov (Rusko), 
Georgi Bakalov (Bulharsko), a Akmurza Rustembekov (Kazachstan). V rámci plenárneho 
zasadnutia prezidentov členských sekcií II. regiónu UIA som vystúpil v mene SAS s prezen- 
táciou s názvom „Aktivity Spolku architektov Slovenska na medzinárodnom poli". Témou 
prezentácie boli predovšetkým dve podujatia v tomto roku, LANDURBIA 2013 v Nitre, me- 
dzinárodná vedecko - odborná konferencia spojená s výstavou a 1 1 . Svetové fórum mla- 
dých architektov - Košice 201 3, medzinárodná konferencia a workshop na tému „Prinavrátiť 
mestu rieku - mestské premeny". O oboch podujatiach naša odborná tlač širokú verejnosť 
detailne informovala. Tieto naše podujatia vyvolali uznanie zo strany viacerých prítomných. 

V mene krajín Vyšehradskej štvorky prezentoval Ernô Kálmán z Budapešti kalendár 
podujatí architektonických združení, konferencií a výstav. 

Ďalej hovorili o svojej činnosti a plánoch do budúcna zástupcovia združení 
II. regiónu UIA, Georgi Bakalov zo Sofie za FABSR (Fórum architektov regiónu Čierneho 
mora - Fórum of Architects of the Black Sea Región), Elie Bsaibes z Bejrútu za UMAR 
(Union of Mediterranean Architects - Zväz architektov Stredomoria) a Jurs Poga z Rigy 
za BAUA (Organization of Architects of Baltic States). 

Na záver trojdňového programu účastníkov stretnutia hostitelia pozvali na odbornú 
exkurziu po hlavných pamätihodnostiach mesta Kyjev a významných nových architektonic- 
kých dielach uskutočnených v posledných rokoch. 

JOZEF ISTENES 

Foto: autor 



FÓRUM ARCHITEKTÚRY 6/2013 



ÚLOHA KULTÚRY V PROCESE 
UDRŽATEĽNÉHO ROZVOJA 

Konferencia Európskeho fóra architektonickej politiky 
(EFAP) v Dubline, 8.-11.5. 2013 



Rámec konferencie tvorilo írske predsedníctvo v Komisii Parlamentu Európskej únie 
v 1 . polroku 2013, ktoré sa nieslo v znamení hesla „Shaping the Future" (Formovanie 
budúcnosti). Téma konferencie znela: „Úloha kultúry v procese udržateľného rozvoja". 
Hlavnou líniou prednášok a okrúhlych stolov konferencie boli závery Európskej komisie 
o architektúre z roku 2008, č. 2008/C 319/05, z pohľadu hlavných cieľov stanovených 
írskym predsedníctvom EÚ, ktorými sú stabilita, práca a rast. 

Konferencie som sa zúčastnil na pozvanie prípravného výboru konferencie Európskeho 
fóra pre architektonickú politiku (EFAP) so sídlom v Bruseli. V predvečer konferencie 




Účastníci konferencie 




Peší most na rieke Liffey (Santiago Calatrava) 




Divadlo Grand Canal (Daniel Libeskind) 




Plaza v centre Docklands 



účastníkov privítali v írskom archíve architektúry 
a na dublinskej Univerzite Svätej trojice (Trinity 
College Dublin). 

Vlastnú konferenciu v mieste jej konania 
v sále Svätého Patrika v priestoroch Kráľovské- 
ho paláca (Dublin Castle) v Dubline otvoril 
Jimmy Deenihan, minister kultúry, umenia 
a historického dedičstva. Prítomných pozdravil 
aj primátor mesta Dublin Naomise Ó Muirí. 
V prvý deň konferencie boli usporiadané štyri 
okrúhle stoly. Ich témami boli kultúrna kohézia, 
ekonomický rast, udržateľný rozvoj, kreatívna 
Európa, občianska participácia, školstvo 
a výchova, z pohľadu úlohy architektúry 
v týchto procesoch. Moderátormi boli reno- 
movaní experti z oblastí teórie architektúry, 
umenia, životného prostredia a štátnej správy 



Typická ulica Dublinu 

Joe Crockett, Peter Hyness, Dávid O'Connor a John Graby - riaditeľ Kráľovského inštitútu 
írskych architektov (RIAI). 

Druhý deň konferencie otvoril Brian Haynes, štátny tajomník Ministerstva investičného 
rozvoja. Moderátormi dňa boli Rob Docter, prezident EFAP a Martin Colreavy, generálny 
radca Ministerstva umenia kultúrneho dedičstva. Hlavným zámerom vystúpení boli pripo- 
mienky k základnému dokumentu konferencie pod názvom „Úloha kultúry v procese udrža- 
teľného rozvoja", príspevok k rezolúcii Európskeho parlamentu č. 2008/C 319/05 a formu- 
lácie záverov k tomuto dokumentu. 

Konštatovali sa závery v troch oblastiach: 

Dosiahnuté výsledky - zamestnanosť a hospodársky rast v oblasti architektúry, 
kreatívneho kultúrneho priemyslu, ako komponentu všeobecnej ekonomickej stability, 
- záväzné tézy o architektúre v „Zelenej knihe" EÚ a vtiahnutie časti expertov verejného 
privátneho sektora z oblasti architektúry do práce na tomto dokumente, - akčný plán 
implementácie tohto dokumentu na rok 2013. 

Čiastočne dosiahnuté výsledky - zavedenie architektúry ako výsostného spoločenské- 
ho fenoménu do zodpovedajúcich politík EÚ, hlavne v oblasti výskumu, ekonomickej 
a sociálnej kohézie, udržateľného rozvoja a vzdelávania, - zavedenie znalostí v oblasti 
architektúry do stratégie EÚ v oblasti udržateľného rozvoja, a ďalšie. 

Doposiaľ nedosiahnuté ciele - nedostatočnosť zohľadnenia kultúrnych, sociálnych 
a architektonických aspektov pri stanovení kritérií posudzovania a vyhodnocovania 
verejných prác v príslušných dokumentoch EÚ, - posilnenie zámerov inovácie a expe- 
rimentu v oblasti architektúry, urbanizmu a krajinného plánovania v rámci európskych 
politík pre dosiahnutie udržateľného rozvoja, - zavedenie nástroja pre architektúru do 
štandardov EÚ okrem technických aj všeobecných ekonomických, sociálnych, kultúr- 
nych a environmentálnych štandardov, a ďalšie. 

Konferenciu zakončil RuairíQuinn, minister školstva írskej republiky. Po konferencii sa 
konali tri rôzne exkurzie v meste Dublin, ktoré priblížili historické počiatky mesta, súčasnú 
architektúru mesta a prístavnú štvrť Docklands. 

JOZEF ISTENES 

Foto: autor 

SAS INFORMUJE 



DOMÁCE UDALOSTI 



ZAHRANIČNÉ UDALOSTI 



VÝSTAVA 

CENAZUUPS 2013 
Cena za urbanizmus 

Výstava prác prihlásených do sútáže Cena ZUUPS 2013, 
ktorú vyhlasuje každý druhý rok Združenie pre urbanizmus 
a územné plánovanie na Slovensku (ZUUPS), ako národné 
kolo medzinárodnej súťaže ECTP-CEU. Kurátorom výstavy 
je Arnošt Mitske. 

Výstava potrvá do 13.12.2013. 

Galéria architektúry SAS 

Balassov palác, Panská 15, Bratislava 

www.zuups.sk 



VÝSTAVA 

CENA EMILA BELLUŠA 2013 
Architekt Igor Petro 

Monografická výstava celoživotnej 
tvorby laureáta Ceny Emila Belluša 
za rok 2013, Igora Petra. 
Výstavu kurátorsky pripravili mt 
Eva Žolnayová a Andrea Klimko. R 
K výstave vydal SAS katalóg i 
Architekt Igor Petro. 

vernisáž: 18.12.2013 o 17:00 
18.12.2013-17.1.2014 

Galéria architektúry SAS [ ■ 

Panská 15, Bratislava | 



JUBILEÁ 




DECEMBER 2013 






4.12.1958 


Iveta KOPECKÁ 


SENICA 


55 


7.12.1953 


Eva TAKÁCSOVÁ 


VEĽKÝ MEDER 


60 


13.12.1938 


Pavel LICHARD 


BRATISLAVA 


75 


15.12.1953 


Petronela KIRÁLYOVÁ 


KOŠICE 


60 


16.12.1943 


Mikuláš BREZA 


BRATISLAVA 


70 


19.12.1933 


Silvester KOREC 


TRNAVA 


80 


22.12.1933 


Aleš SÁBLIK 


KOŠICE 


80 


22.12.1958 


Emil JURAN 


TRNAVA 


55 


25.12.1948 


Juraj FURDÍK 


BRATISLAVA 


65 


28.12.1948 


Pavel PETRÍK 


SPIŠSKÁ NOVÁ VES 65 


JANUÁR 2014 






1.1.1949 


Peter HVIZDÁK 


ROŽŇAVA 


65 


3.1.1944 


Marián WEBER 


BRATISLAVA 


70 


4.1.1959 


Jaroslav KONEČNÝ 


MORAVANY/VÁHOM 55 


8.1.1959 


Juraj POLYÁK 


NITRA 


55 


9.1.1954 


Anna GOČOVÁ 


RUŽOMBEROK 


60 


9.1.1959 


Ján ŠPÁNIK 


GALANTA 


55 


10.1.1959 


Vladimír FLAŠKÁR 


PEZINOK 


55 


13.1.1944 


Marián ZÁHORSKÝ 


BRATISLAVA 


70 


13.1.1954 


Eva MAČÁKOVÁ 


KOŠICE 


60 


14.1.1944 


Pavol REPKA 


TATRAN. LOMNICA 


70 


15.1.1954 


Juraj KERTI 


BRATISLAVA 


60 


17.1.1949 


Anna PERNECKÁ 


PIEŠŤANY 


65 


17.1.1964 


Eleonóra HEJZLAROVÁ 


MARTIN 


50 


19.1.1934 


Ladislav BÁŠTI 


KOŠICE 


80 


20.1.1964 


Jana PROCHÁZKOVÁ 


BRATISLAVA 


50 


28.1.1949 


Margita KUBIŠOVÁ 


BRATISLAVA 


65 


29.1.1929 


Ladislav KMET 


BANSKÁ BYSTRICA 85 


30.1.1934 


OskarMIKA 


BANSKÁ BYSTRICA 


80 


31.1.1939 


Ján FEČÍK 


BRATISLAVA 


75 


Srdečne blahoželáme 







MEDZINÁRODNÁ SÚŤAŽ 

Riešenie centrálnej 
rozvojovej osi Petržalky 

Mesto Bratislava vyhlásilo urbanistickú súťaž na riešenie 
centrálnej rozvojovej osi Petržalka, územia, ktorým bude 
v budúcnosti viesť nosný systém mestskej hromadnej 
dopravy. Súťaž má priniesť ideové východiska pre funkčné 
využitie celého centrálneho územia Petržalky. Odborní- 
ci zároveň majú určiť limity potenciálneho zastavania 
územia, zachovania resp. možného rozširovania zelených, 
oddychových zón a tiež prepojenia dopravných systémov 
a komplexného rozvoja mobility, ktorá preferuje verejnú 
dopravu s pešou a cyklistickou. 

Medzi hodnotiacimi členmi devätčlennej poroty sú 
okrem zástupcov mesta (napr. hlavná architektka Ingrid 
Konrad, vedúca oddelenia koordinácie územných systé- 
mov Jela Plencnerová), odborných zamestnancov miestnej 
samosprávy i reprezentanti externého, medzinárodného 
urbanisticko-architektonického prostredia (napr. Peter 
Gero, Patrik Kotas, Alena Kubová-Gauché). 

Termín odovzdania návrhov: 31.1.2014 

Súťažné podmienky a podklady: 
www.obstaravanie.bratislava.sk 



VÝSTAVA 

ZAUJATÍ KRÁSOU 

Päťdesiate roky 

v dokumentárnej fotografii 

Slovenská národná galéria pripravila výstavu dokumentár- 
nych fotografií z 50. rokov 20. storočia. V priebehu 
50. rokov sa Slovensko zmenilo tak ako nikdy doposiaľ. 
Na konci desaťročia sa už ukazovalo „Slovensko nové, 
nekonvenčné, odkrpčené, betónové, moderné". Práve 
množstvo fotografií, ktoré vznikli či už na oficiálnu, štátnu 
objednávku, alebo popri nej, to presvedčivo dokazuje. 
Kurátormi výstavy sú Aurel Hrabušický a Bohunka Koklesová. 

8.11.2013-23.2.2014 

Slovenská národná galéria 
Námestie L Štúra 4, Bratislava 
Esterházyho palác, 3. poschodie 

www.sng.sk 



VÝSTAVA 

MESTSKÉ ZÁSAHY NITRA 2013 
Vaše nápady, vaše mesto 

Mestské zásahy Nitra 2013 vyzvali ľudí, aby našli v mes- 
te a jeho okolí problematické alebo nevyužité priestory 
a miesta, ktoré nefungujú tak, ako by mali. Architekti, 
umelci, občania tak mohli ponúknuť svoje konkrétne návr- 
hy a riešenia kompetentným mestským orgánom, a záro- 
veň poukázať na kroky, ktoré je potrebné urobiť, aby Nitra 
bola kvalitným miestom pre život. 

vernisáž projektov a predstavenie publikácie: 
19.12.2013 0 18:00 
Výstava potrvá do 31.1.2013. 

Synagóga, Nitra 

www.zasahy.sk 



VÝSTAVA 

ARCHITEKTÚRA A VÍNO 
ve strední Evropé 




Projekt zahŕňajúci výstavu, viacjazyčný katalóg (CZ, EN, 
DE) a sympózium prezentuje fenomén súčasnej architektú- 
ry vinárstiev v stredoeurópskom regióne s dôrazom na 
kvalitnú produkciu predstavených vinárskych industriál- 
nych stavieb. Putovná výstava bude prezentovaná aj 
v ďalších krajinách strednej Európy. 

Výstava potrvá do 26.1.2014 

Galérie Jaroslava Fragnera, Betlémské nám. 5A, Praha 1 

www.gjf.cz 

www.wine-architecture.eu 



SÚŤAŽ 

INTERNATIONAL VELUX AWARD 
2014 

Skupina Velux vyhlasuje už desiaty ročník bienálnej ceny 
International Velux Award 2014, ktorou chce poukázať na 
talent a invačnú kapacitu študentov architektúry na celom 
svete. Súťažiacich vyzýva, aby preskúmali tému Light of 
Tomorrow (Svetlo zajtrajška), v najširšom zmysle a preu- 
kázali výkon a potenciál denného svetla ako vždy relevant- 
ného zdroja energie. Cena sa snaží stimulovať otvorený 
a experimentálny prístup, ktorý posúva hranice denného 
svetla v architektúre, vrátane estetiky, funkčnosti a udrža- 
teľnosti. Cenu od jej vzniku v roku 2004 podporuje Medzi- 
národná únia architektov (UIA). 

Do súťaže sa môžu prihlásiť študenti - samostatne 
alebo v tímoch - spolu so svojimi pedagógmi, zaregistro- 
vaní na architektonických školách v akademickom roku 
2013/2014. Registrácia je bez poplatku. Celková výhra, 
ktorú si rozdelia výhercovia, je 30 000 €. 

Registrácia súťažiacich: do 3. marca 2014 
Odovzdanie súťažných návrhov: do 2. mája 2014 

www.iva.velux.com 

PODUJATIA UIA 

Zasadnutie výboru UIA 
10.-11.12.2013, Bejrút (Libanon) 

Zasadnutie komisie UIA pre výkon praxe 

12. -13.12.2013, Bejrút (Libanon) 

Zasadnutie riaditeľov pracovných programov UIA 

13. december 2013, Bejrút (Libanon) 

uia@uia-architectes.org 



FÓRUM ARCHITEKTÚRY 6/2013 



REKONŠTRUKCIA NOVEJ SYNAGÓGY 
V ŽILINE NA KUNSTHALLE 

Od roku 2011 významnú medzivojnovú stavbu od architekta Petra Behrensa, ktorá si prešla zložitou históriou, obnovujeme 
a vdychujeme jej nový život v podobe modernej inštitúcie pre súčasné umenie a ďalšie kultúrne aktivity. Ako občianske 
združenie smejú získali do 30-ročného symbolického prenájmu. Máme desať rokov skúseností z kultúrneho centra Stanica 
Žilina-Záriečie a podporu odborníkov. Ľahké to nebude, ale s vašou pomocou to dokážeme. 




VIAC AKO 2 000 DAROV - 70 000 € 

Cieľ z roku 2013 sme možno splnili, no máme projekt za milión a treba ísť ďalej. Od začiatku nášho projektu 
tvrdíme, že sa to dá aj inak než len nastavovaním ruky štátu - a vďaka darom viac ako 1000 ľudí je to pravda. 
To vytvára z tohto projektu spoločné dielo komunity zloženej zo stoviek ľudí. Napriek tomu, že verejná zbierka 

nieje hlavný zdroj financovania obnovy Behrensovej synagógy, je stále najdôležitejším finančným zdrojom 
rekonštrukcie. Prečo? Každý deň takto získavame priemerne 64 € a tak vždy môžeme pokročiť aspoň o kúsok. 
Bez vašej pomoci by kunsthalle v Žiline nevznikla. 



KÚPTE SI NESMRTEĽNOSŤ! 

Prispejte do zbierky na www.kunsthalle.sk a vaše meno bude tvoriť súčasť nesmrteľného diela, 
nenápadného horizontálneho pamätníka od významnej slovenskej výtvarníčky Hony Németh. 



www.novasynagoga.sk 



o 

NOVÁKUNSTH ALLE 
SYNAGÓGAŽILINA 




Antikorový a oceľový nábytok a bytové doplnky 

stoly, stolíky, regál e, vázy, vešiakové steny, svietniky 
a svietidlá. Realizácia interiérov vrátane návrhu 
a vízualizácie. 

Antikorové a oceľové stavebné prvky 

zábradlia prestrelenia -markízy, schodiská (priame, 
točité), presklené interiérové steny a mnoho dalšich 
zámočníckych výrobkov. 

AMI Interiérové štúdio 

Dolná 75/1 8, KREMNICA 

AMI DESIGN spoľ s r.o. 

tel,; +421 45 674 42 62 
mob.: +421 903 504 885 
e-mail: aml@amidesign.sk 






